Document ID: 32001R0993

Κανονισμός (ΕΚ) αριθ. 993/2001 της Επιτροπής
της 4ης Μαΐου 2001
για την τροποποίηση του κανονισμού (ΕΟΚ) αριθ. 2454/93 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως του κοινοτικού τελωνειακού κώδικα(1), όπως τροποποιήθηκε τελευταία από τον κανονισμό (ΕΚ) αριθ. 2700/2000 του Ευρωπαϊκού Κοινοβουλίου και του Συμβουλίου(2), και ιδίως το άρθρο 247,
Εκτιμώντας τα ακόλουθα:
(1) Οι διατάξεις που είναι απαραίτητες για την ανάπτυξη, τη συμπλήρωση και, ενδεχομένως, την αναπροσαρμογή του υφιστάμενου νομικού πλαισίου σχετικά με το μηχανογραφημένο σύστημα διαμετακόμισης, ώστε να εξασφαλιστεί η ομοιογενής και αξιόπιστη λειτουργία του πλήρως μηχανογραφημένου καθεστώτος διαμετακόμισης, θα πρέπει να εισαχθούν στον κανονισμό (ΕΟΚ) αριθ. 2454/93 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 2787/2000(4).
(2) Η ανταλλαγή πληροφοριών μεταξύ των τελωνειακών αρχών στα τελωνεία αναχώρησης και στα τελωνεία διέλευσης με τη χρήση τεχνολογιών πληροφοριών και δικτύων υπολογιστών θα επιτρέψει αποτελεσματικότερο έλεγχο των πράξεων διαμετακόμισης, ενώ συγχρόνως θα απαλλάξει τους μεταφορείς από τη διατύπωση της υποβολής δελτίου διέλευσης σε κάθε τελωνείο διέλευσης.
(3) Για την παρακολούθηση της χρησιμοποίησης της συνολικής εγγύησης και της απαλλαγής από την υποχρέωση σύστασης εγγύησης, είναι απαραίτητο να καθοριστεί εικαζόμενο ποσό δασμών και λοιπών επιβαρύνσεων σχετικά με κάθε πράξη διαμετακόμισης, όταν τα στοιχεία που απαιτούνται για τον υπολογισμό αυτό δεν είναι διαθέσιμα. εντούτοις, οι αρμόδιες αρχές θα πρέπει να έχουν τη δυνατότητα να εκτιμούν διαφορετικό ποσό βάσει των λοιπών πληροφοριών που ενδέχεται να γνωρίζουν.
(4) Στην περίπτωση εγγυήσεων που ελέγχονται από το μηχανογραφημένο σύστημα διαμετακόμισης, θα πρέπει να υπάρχει η δυνατότητα να καταργηθεί η υποβολή εντύπων σχετικών με πράξεις εγγύησης στο τελωνείο αναχώρησης.
(5) Για το μηχανογραφημένο έλεγχο της μεμονωμένης εγγύησης με τίτλους, είναι σκόπιμο να επιβληθεί στον τριτεγγυητή η υποχρέωση προσκόμισης στο τελωνείο εγγύησης όλων των στοιχείων που απαιτούνται για τους τίτλους που έχουν εκδοθεί.
(6) Για να μπορέσουν οι τελωνειακές αρχές και οι οικονομικοί φορείς να αντλήσουν όσο το δυνατό περισσότερα οφέλη από το μηχανογραφημένο σύστημα διαμετακόμισης, είναι σκόπιμο να επεκταθεί και στον εγκεκριμένο παραλήπτη η υποχρέωση ανταλλαγής πληροφοριών με το τελωνείο προορισμού με τη χρήση τεχνικής επεξεργασίας στοιχείων.
(7) Η χρησιμοποίηση του μηχανογραφημένου συστήματος θα επιτρέψει να μειωθούν αισθητά οι προθεσμίες για την έναρξη της διαδικασίας έρευνας.
(8) Η πρόσβαση στα ηλεκτρονικά δεδομένα διαμετακόμισης θα διευκολυνθεί με την εκτύπωση του αριθμού αναφοράς κίνησης των εμπορευμάτων (MRN) υπό μορφή ενός προτύπου γραμμικού κώδικα στο συνοδευτικό έγγραφο διαμετακόμισης, γεγονός που θα καταστήσει τη διαδικασία γρηγορότερη και αποτελεσματικότερη.
(9) Θα πρέπει να απλουστευθεί και να καταστεί ορθολογικότερος ο τίτλος III του μέρους II του κανονισμού (ΕΟΚ) αριθ. 2454/93 ο οποίος, σύμφωνα με το άρθρο 84 παράγραφος 1, στοιχείο β) του κώδικα, καλύπτει τον όρο "οικονομικά τελωνειακά καθεστώτα", ήτοι την τελωνειακή αποταμίευση, την τελειοποίηση προς επανεξαγωγή, τη μεταποίηση υπό τελωνειακό έλεγχο, την προσωρινή εισαγωγή και την τελειοποίηση προς επανεισαγωγή. Επίσης, θα πρέπει να αντικατασταθεί το κεφάλαιο I του τίτλου V, το οποίο αφορά τις "ελεύθερες ζώνες και ελεύθερες αποθήκες".
(10) Ο κανονισμός (EΟΚ) αριθ. 2913/92 (εφεξής "ο κώδικας") προβλέπει τη βάση, αφενός, για μεγαλύτερη ευελιξία των προϋποθέσεων πρόσβασης σε ορισμένα καθεστώτα, αντικαθιστώντας το θετικό πίνακα από την εξέταση των οικονομικών όρων στην περίπτωση της μεταποίησης υπό τελωνειακό έλεγχο, επικεντρώνοντας την εξέταση των οικονομικών όρων πριν από την έκδοση αδειών τελειοποίησης προς επανεισαγωγή στα ευαίσθητα προϊόντα και, αφετέρου, όσον αφορά την τελειοποίηση προς επανεισαγωγή, για την ενίσχυση της εφαρμογής της μεθόδου φορολόγησης με βάση το κόστος μεταποίησης.
(11) Λόγω της σχέσεως που συνδέει το καθεστώς τελειοποίησης προς επανεξαγωγή και το σύστημα επιστροφών κατά την εξαγωγή γεωργικών προϊόντων και εμπορευμάτων απαιτείται να θεσπιστούν λεπτομερέστεροι κανόνες, μετά τον περιορισμό των εξαγωγικών επιδοτήσεων που συμφωνήθηκε στο πλαίσιο του ΠΟΕ.
(12) Το σύνολο των κανόνων που διέπουν τα οικονομικά τελωνειακά καθεστώτα θα πρέπει να καταστεί ορθολογικότερο και να ληφθεί υπόψη το γεγονός ότι τα πέντε οικονομικά τελωνειακά καθεστώτα διέπονται από ορισμένες κοινές διατάξεις. Προκειμένου να αποφευχθεί η επανάληψη των κανόνων, θα πρέπει να δημιουργηθεί ένα κεφάλαιο το οποίο περιλαμβάνει τις διατάξεις που είναι κοινές σε δύο ή περισσότερα καθεστώτα. Αυτό το μέρος αφορά ιδιαίτερα τις διατάξεις που διέπουν τις άδειες, συμπεριλαμβανομένων αυτών που απαιτούν τη συμμετοχή περισσότερων διοικήσεων και την απλουστευμένη διαδικασία έκδοσής τους, τη λογιστική αποθήκης, τους συντελεστές απόδοσης, τους εξισωτικούς τόκους, τις διαδικασίες λήξης των καθεστώτων, τις μεταφορές μεταξύ των καθεστώτων και τη διοικητική συνεργασία, καθώς και μια εναρμονισμένη μορφή εντύπων αίτησης και άδειας. Προκειμένου να καταστούν περισσότερο ευέλικτες οι διατάξεις που διέπουν τη γένεση της τελωνειακής οφειλής, θα πρέπει να προβλέπεται η δυνατότητα χορήγησης, υπό ορισμένες προϋποθέσεις, αναδρομικής άδειας εντός διαστήματος ενός έτους.
(13) Ο κώδικας, με την τροποποίησή του από τον κανονισμό (EΚ) αριθ. 2700/2000, προβλέπει επίσης τη βάση που θα παράσχει τη δυνατότητα στα κράτη μέλη να θεσπίσουν ελεύθερες ζώνες, εντός των οποίων διενεργούνται οι τελωνειακοί έλεγχοι, διεκπεραιώνονται οι σχετικές διατυπώσεις και εφαρμόζονται οι διατάξεις σχετικά με την τελωνειακή οφειλή, σύμφωνα με τις απαιτήσεις του καθεστώτος τελωνειακής αποταμίευσης. Επομένως, οι ελεύθερες ζώνες θα πρέπει να διακρίνονται μεταξύ τους ανάλογα με τη μορφή ελέγχου στον οποίο υπόκεινται.
(14) Η εν γένει διαφάνεια των κανόνων θα μπορεί να βελτιωθεί με την υιοθέτηση αυστηρότερης δομής και λακωνικότερης διατύπωσης των διατάξεων και την αποφυγή όσο το δυνατόν περισσότερο της αλληλεπικάλυψης των τελωνειακών και των γεωργικών διατάξεων.
(15) Ο αριθμός των παραρτημάτων περιορίστηκε σημαντικά. Ορισμένα ενσωματώθηκαν στις διατάξεις του παρόντος κειμένου (69α, 74 και 95)· άλλα συνδυάστηκαν μεταξύ τους: 67 και 68· 70, 75α, 81, 82, 84, 98 και 106· 71, 72 και 83· 85, 86, 88, 89 και 107· τέλος, μια άλλη ομάδα παραρτημάτων καταργήθηκε, αφού το περιεχόμενό τους είχε μάλλον ερμηνευτικό, περιγραφικό ή παραδειγματικό χαρακτήρα. Θα πρέπει να δημιουργηθούν δυο νέα παραρτήματα (70 και 73).
(16) Το διεθνές εμπόριο μεταχειρισμένων και συσκευασμένων ενδυμάτων γνωρίζει ταχεία ανάπτυξη. Προκειμένου να διευκολυνθεί το εμπόριο αυτού του είδους, είναι σκόπιμο να διευκρινιστεί ο κανόνας καταγωγής που πρέπει να ισχύει για τα μεταχειρισμένα ενδύματα και για άλλα μεταχειρισμένα είδη που έχουν συγκεντρωθεί και συσκευαστεί. Ο κανόνας που έχει θεσπίσει η επιτροπή του ΠΟΕ για τους κανόνες καταγωγής στο πλαίσιο της διεθνούς εναρμόνισης των κανόνων μη προτιμησιακής καταγωγής (συμφωνία του ΠΟΕ για τους κανόνες καταγωγής) βασίζει τον καθορισμό της καταγωγής μεταχειρισμένων ενδυμάτων και άλλων μεταχειρισμένων ειδών στην έννοια της τελευταίας ουσιαστικής επεξεργασίας.
(17) Ως εκ τούτου, θα πρέπει ο κανονισμός (ΕΟΚ) αριθ. 2454/93 να τροποποιηθεί αναλόγως.
(18) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (EΟΚ) αριθ. 2454/93 τροποποιείται ως εξής:
1. Στο άρθρο 220, η παράγραφος 1 τροποποιείται ως εξής:
α) στο στοιχείο β), οι όροι "το δεύτερο εδάφιο του άρθρου 556 παράγραφος 1" αντικαθίστανται από τους όρους "το άρθρο 508 παράγραφος 1"·
β) στα στοιχεία γ) και δ), μετά τη φράση "η γραπτή άδεια για το εν λόγω τελωνειακό καθεστώς", προστίθεται η φράση "ή αντίγραφο της αίτησης άδειας, όταν εφαρμόζεται το άρθρο 508 παράγραφος 1"·
γ) στο στοιχείο ε), οι όροι "το δεύτερο εδάφιο του άρθρου 751 παράγραφος 1" αντικαθίστανται από τους όρους "το άρθρο 508 παράγραφος 1".
2. Στο άρθρο 229, η παράγραφος 1 τροποποιείται ως εξής:
α) στην εισαγωγική φράση οι όροι "του άρθρου 696" αντικαθίστανται από τους όρους "του άρθρου 497 παράγραφος 3 στοιχείο β)"·
β) στο στοιχείο α), η πρώτη και η δεύτερη περίπτωση αντικαθίστανται από το ακόλουθο κείμενο: "α) - ζώα για διαχείμαση ή βόσκηση ή για την εκτέλεση εργασιών ή μεταφορών και άλλα εμπορεύματα που πληρούν τους όρους που θεσπίζει το άρθρο 567 δεύτερο εδάφιο στοιχείο α),
- συσκευασίες που αναφέρονται στο άρθρο 571 στοιχείο α), εφόσον φέρουν μόνιμα και ανεξίτηλα σημεία προσώπου εγκατεστημένου εκτός τελωνειακού εδάφους της Κοινότητας,"·
γ) στο στοιχείο α) τέταρτη περίπτωση οι όροι "του άρθρου 671 παράγραφος 2 στοιχείο γ)" αντικαθίστανται από τους όρους "του άρθρου 569".
3. Στο άρθρο 232, η παράγραφος 1 αντικαθίσταται από το ακόλουθο κείμενο: "1. Όταν δεν αποτελούν αντικείμενο γραπτής διασάφησης ή διασάφησης που πραγματοποιείται με προφορική δήλωση, θεωρείται ότι διασαφίζονται για προσωρινή εισαγωγή με την πράξη που αναφέρεται στο άρθρο 233, σύμφωνα με τις διατάξεις του άρθρου 579:
α) τα προσωπικά είδη και τα εμπορεύματα που εισάγουν ταξιδιώτες για αθλητικούς σκοπούς, σύμφωνα με το άρθρο 563·
β) τα μεταφορικά μέσα που αναφέρονται στα άρθρα 556 έως 561·
γ) το υλικό ευημερίας για ναυτιλλομένους που χρησιμοποιείται σε σκάφος το οποίο εκτελεί διεθνείς θαλάσσιες μεταφορές, σύμφωνα με το άρθρο 564 στοιχείο α)."
4. Στο άρθρο 251 παρεμβάλλεται το ακόλουθο σημείο 1γ: "1γ. Στην περίπτωση που χορηγείται άδεια με αναδρομική ισχύ, σύμφωνα με:
- το άρθρο 294, για θέση σε ελεύθερη κυκλοφορία με ευνοϊκή δασμολογική μεταχείριση ή με μειωμένο ή μηδενικό δασμό λόγω του ειδικού προορισμού των εμπορευμάτων, ή
- το άρθρο 508, για την υπαγωγή σε οικονομικό τελωνειακό καθεστώς."
5. Στο άρθρο 268 παράγραφος 3 και στο άρθρο 269 παράγραφος 3, οι όροι "στα άρθρα 529 έως 534" αντικαθίστανται από τους όρους "στο άρθρο 524".
6. Στο άρθρο 270 παράγραφος 1 τρίτο εδάφιο, οι όροι "στα άρθρα 497 έως 502" αντικαθίστανται από τους όρους "στα άρθρα 497, 498 και 499".
7. Στο άρθρο 272 τους όρους παράγραφος 2, οι όροι "στα άρθρα 529 έως 534" αντικαθίστανται από τους όρους "στο άρθρο 524".
8. Στο άρθρο 275 παράγραφος 1, οι όροι "του άρθρου 556 παράγραφος 1 δεύτερο εδάφιο" αντικαθίστανται από τους όρους "του άρθρου 508 παράγραφος 1".
9. Στο μέρος I τίτλος IX κεφάλαιο 3, παρεμβάλλεται το ακόλουθο υποτμήμα μετά το άρθρο 277: "Υποτμήμα 4
Κοινές διατάξεις
Άρθρο 277a
Όταν δύο ή περισσότερες άδειες που αφορούν οικονομικά τελωνειακά καθεστώτα χορηγούνται στο ίδιο πρόσωπο και ένα από τα καθεστώτα λήγει με την υπαγωγή σε άλλο καθεστώς στο πλαίσιο της διαδικασίας εκτελωνισμού στον οριζόμενο από τον ενδιαφερόμενο τόπο, είναι δυνατό να μην απαιτείται η υποβολή συμπληρωματικής διασάφησης."
10. Στο άρθρο 278 παράγραφος 3, το στοιχείο δ) αντικαθίσταται από το ακόλουθο κείμενο: "δ) δεν εφαρμόζεται απλουστευμένη διαδικασία για τα κοινοτικά γεωργικά εμπορεύματα που αναφέρονται στο άρθρο 524 και έχουν υπαχθεί στο καθεστώς της τελωνειακής αποταμίευσης."
11. Στο άρθρο 313 παράγραφος 2, τα στοιχεία β) και γ) αντικαθίστανται από το ακόλουθο κείμενο: "β) τα εμπορεύματα που παραμένουν σε προσωρινή εναπόθεση ή σε ελεύθερη ζώνη ελέγχου τύπου I, κατά την έννοια του άρθρου 799, ή σε ελεύθερη αποθήκη·
γ) τα εμπορεύματα που υπάγονται σε καθεστώς αναστολής ή σε ελεύθερη ζώνη ελέγχου τύπου II, κατά την έννοια του άρθρου 799."
12. Στο άρθρο 313α, το σημείο 1 αντικαθίσταται από το ακόλουθο κείμενο: "1. Ως 'τακτική γραμμή' νοείται αυτή που εξασφαλίζει την τακτική μεταφορά εμπορευμάτων με πλοία αποκλειστικά μεταξύ λιμένων που βρίσκονται στο τελωνειακό έδαφος της Κοινότητας και τα οποία δεν δύνανται να προέρχονται, να προορίζονται ή να προσεγγίζουν ενδιαμέσως άλλα σημεία εκτός του εν λόγω εδάφους ή ελεύθερη ζώνη ελέγχου τύπου I, κατά την έννοια του άρθρου 799, που βρίσκεται σε αυτό το έδαφος."
13. Το άρθρο 313β τροποποιείται ως εξής:
α) η πρώτη περίπτωση της παραγράφου 3 στοιχείο δ) αντικαθίσταται από το ακόλουθο κείμενο: "- να μην πραγματοποιούν κατά τα δρομολόγια για τα οποία ζητείται η άδεια, ουδεμία προσέγγιση σε λιμένα τρίτης χώρας ή σε ελεύθερη ζώνη ελέγχου τύπου I, κατά την έννοια του άρθρου 799, σε λιμένα του τελωνειακού εδάφους της Κοινότητας και να μην πραγματοποιούν μεταφορτώσεις στην ανοικτή θάλασσα, και"·
β) η παράγραφος 7 αντικαθίσταται από το ακόλουθο κείμενο: "7. Όταν κάποιο πλοίο που αναφέρεται στο άρθρο 313α παράγραφος 1 υποχρεούται, λόγω τυχηρού ή ανωτέρας βίας, να πραγματοποιήσει μεταφόρτωση στην ανοικτή θάλασσα, να αγκυροβολήσει προσωρινά σε λιμένα τρίτης χώρας ή να προσεγγίσει σε ελεύθερη ζώνη ελέγχου τύπου I, κατά την έννοια του άρθρου 799, που βρίσκεται σε λιμένα του τελωνειακού εδάφους της Κοινότητας, η ναυτιλιακή εταιρεία ενημερώνει αμέσως σχετικά τις τελωνειακές αρχές των επόμενων λιμένων προσέγγισης της οικείας τακτικής γραμμής."
14. Στο άρθρο 322 παράγραφος 2, οι όροι "κατά την έννοια του άρθρου 670" απαλείφονται.
15. Στο άρθρο 346 παράγραφος 1 προστίθεται το ακόλουθο τρίτο εδάφιο: "Εντούτοις, όταν το τελωνείο εγγύησης και το τελωνείο αναχώρησης ανταλλάσσουν στοιχεία σχετικά με την εγγύηση με τη χρήση τεχνολογιών πληροφοριών και δικτύων υπολογιστών, το τελωνείο εγγύησης φυλάσσει το πρωτότυπο της πράξης εγγύησης και δεν υποβάλλεται έντυπο αντίγραφο στο τελωνείο αναχώρησης."
16. Στο άρθρο 347 παρεμβάλλεται η ακόλουθη παράγραφος 3α: "3α. Όταν το τελωνείο εγγύησης και τα τελωνεία αναχώρησης ανταλλάσσουν στοιχεία σχετικά με την εγγύηση με τη χρήση τεχνολογιών πληροφοριών και δικτύων υπολογιστών, ο τριτεγγυητής παρέχει στο τελωνείο εγγύησης όλες τις αναγκαίες λεπτομέρειες σχετικά με τους τίτλους μεμονωμένης εγγύησης που έχει εκδώσει, σύμφωνα με τους όρους που προβλέπουν οι τελωνειακές αρχές."
17. Στο άρθρο 359 η παράγραφος 2 αντικαθίσταται από το ακόλουθο κείμενο: "2. Ο μεταφορέας υποβάλλει, σε κάθε τελωνείο διέλευσης προς φύλαξη, δελτίο διέλευσης που συντάσσεται σε έντυπο σύμφωνα με το υπόδειγμα του παραρτήματος 46. Εντούτοις, όταν το τελωνείο αναχώρησης και το τελωνείο διέλευσης ανταλλάσσουν δεδομένα διέλευσης με τη χρήση τεχνολογιών πληροφοριών και δικτύων υπολογιστών, δεν υποβάλλεται δελτίο διέλευσης."
18. Στο άρθρο 365 παρεμβάλλεται η ακόλουθη παράγραφος 1α: "1α. Όταν εφαρμόζονται οι διατάξεις του τμήματος 2 υποτμήμα 7 και οι τελωνειακές αρχές του κράτους μέλους αναχώρησης δεν έχουν λάβει το μήνυμα 'γνωστοποίηση άφιξης' εντός της προθεσμίας προσκόμισης των εμπορευμάτων στο τελωνείο προορισμού, οι εν λόγω αρχές ενημερώνουν σχετικά τον κύριο υπόχρεο και τον καλούν να υποβάλει την απόδειξη για τη λήξη του καθεστώτος."
19. Στο άρθρο 366 παράγραφος 1 προστίθεται το ακόλουθο τρίτο εδάφιο: "Όταν εφαρμόζονται οι διατάξεις του τμήματος 2 υποτμήμα 7, οι τελωνειακές αρχές κινούν επίσης τη διαδικασία έρευνας αμέσως, κάθε φορά που δεν λαμβάνουν το μήνυμα 'γνωστοποίηση άφιξης' εντός της προθεσμίας προσκόμισης των εμπορευμάτων στο τελωνείο προορισμού, ή το μήνυμα 'αποτελέσματα του ελέγχου' εντός έξι ημερών από τη λήψη του μηνύματος 'γνωστοποίηση άφιξης'."
20. Παρεμβάλλεται το ακόλουθο άρθρο 368α: "Άρθρο 368a
Όταν το τελωνείο εγγύησης και το τελωνείο αναχώρησης βρίσκονται σε διαφορετικά κράτη μέλη, τα μηνύματα που χρησιμοποιούνται για την ανταλλαγή στοιχείων σχετικών με την εγγύηση είναι σύμφωνα με τη δομή και τα χαρακτηριστικά που καθορίζουν από κοινού οι τελωνειακές αρχές."
21. Το άρθρο 369 αντικαθίσταται από το ακόλουθο κείμενο: "Άρθρο 369
Κατά την παραλαβή των εμπορευμάτων, το τελωνείο αναχώρησης ενημερώνει το δηλωθέν τελωνείο προορισμού για την πράξη κοινοτικής διαμετακόμισης, με το μήνυμα 'γνωστοποίηση αναμενόμενης άφιξης' και κάθε δηλωθέν τελωνείο διέλευσης με το μήνυμα 'γνωστοποίηση αναμενόμενης διέλευσης'. Τα εν λόγω μηνύματα καταρτίζονται βάσει στοιχείων, διορθωμένων κατά περίπτωση, που περιέχονται στη δήλωση διαμετακόμισης και πρέπει να συμπληρώνονται δεόντως. Τα μηνύματα αυτά είναι σύμφωνα με τη δομή και τα χαρακτηριστικά που καθορίζουν από κοινού οι τελωνειακές αρχές."
22. Παρεμβάλλεται το ακόλουθο άρθρο 369α: "Άρθρο 369a
Το τελωνείο διέλευσης καταγράφει τη διέλευση βάσει του μηνύματος 'γνωστοποίηση αναμενόμενης διέλευσης' που αποστέλλει το τελωνείο αναχώρησης. Οι τυχόν έλεγχοι των εμπορευμάτων διενεργούνται βάσει του μηνύματος 'γνωστοποίηση αναμενόμενης διέλευσης'. Η διέλευση κοινοποιείται στο τελωνείο αναχώρησης με το μήνυμα 'γνωστοποίηση διέλευσης των συνόρων'. Το μήνυμα αυτό είναι σύμφωνο με τη δομή και τα χαρακτηριστικά που καθορίζουν από κοινού οι τελωνειακές αρχές."
23. Στο άρθρο 379 παράγραφος 1 προστίθεται το ακόλουθο δεύτερο εδάφιο: "Για την εφαρμογή του πρώτου εδαφίου, πραγματοποιείται υπολογισμός του ποσού της τελωνειακής οφειλής που ενδέχεται να γεννηθεί για κάθε πράξη διαμετακόμισης. Όταν τα απαραίτητα στοιχεία δεν είναι διαθέσιμα, θεωρείται ότι το ποσό ανέρχεται σε 7000 ευρώ, εκτός αν, βάσει των στοιχείων που είναι γνωστά στις αρμόδιες αρχές, προκύπτει διαφορετικό ποσό."
24. Στο άρθρο 383 παράγραφος 2 προστίθεται το ακόλουθο δεύτερο εδάφιο: "Εντούτοις, όταν το τελωνείο εγγύησης και το τελωνείο αναχώρησης ανταλλάσσουν στοιχεία σχετικά με την εγγύηση με τη χρήση τεχνολογιών πληροφοριών και δικτύων υπολογιστών, δεν υποβάλλεται πιστοποιητικό στο τελωνείο αναχώρησης."
25. Στο άρθρο 408 παράγραφος 1, το στοιχείο β) αντικαθίσταται από το ακόλουθο κείμενο: "β) να αποστέλλει αμέσως στο τελωνείο προορισμού τα αντίτυπα αριθ. 4 και 5 της δήλωσης διαμετακόμισης που συνοδεύουν τα εν λόγω εμπορεύματα, αναφέροντας, εκτός εάν τα στοιχεία αυτά έχουν κοινοποιηθεί με τη χρήση της τεχνικής επεξεργασίας στοιχείων, την ημερομηνία άφιξης και την κατάσταση των μολυβδοσφραγίδων που έχουν ενδεχομένως τεθεί."
26. Παρεμβάλλεται το ακόλουθο άρθρο 408α: "Άρθρο 408a
1. Όταν το τελωνείο προορισμού εφαρμόζει τις διατάξεις του τμήματος 2 υποτμήμα 7, το καθεστώς του εγκεκριμένου παραλήπτη μπορεί να χορηγείται σε πρόσωπα τα οποία πληρούν τους όρους του άρθρου 373 και, επιπλέον, χρησιμοποιούν τεχνική επεξεργασίας στοιχείων για να επικοινωνούν με τις τελωνειακές αρχές.
2. Ο εγκεκριμένος παραλήπτης ενημερώνει το τελωνείο προορισμού σχετικά με την άφιξη των εμπορευμάτων πριν από την εκφόρτωση.
3. Η άδεια αναφέρει, ειδικότερα, τον τρόπο και την προθεσμία λήψεως από τον εγκεκριμένο παραλήπτη του μηνύματος 'γνωστοποίηση αναμενόμενης άφιξης' που αποστέλλει το τελωνείο προορισμού με σκοπό την εφαρμογή, τηρουμένων των αναλογιών, του άρθρου 371."
27. Στο άρθρο 427 παράγραφος 2, απαλείφονται οι όροι "κατά την έννοια του άρθρου 670 στοιχείο στ)".
28. Ο τίτλος III (άρθρα 496 έως 787) του μέρους II αντικαθίσταται από το ακόλουθο κείμενο: "ΤΙΤΛΟΣ III
ΟΙΚΟΝΟΜΙΚΑ ΤΕΛΩΝΕΙΑΚΑ ΚΑΘΕΣΤΩΤΑ
ΚΕΦΑΛΑΙΟ 1
Βασικές διατάξεις κοινές σε περισσότερα του ενός καθεστώτα
Τμήμα 1
Ορισμοί
Άρθρο 496
Για τους σκοπούς του παρόντος τίτλου, νοούνται ως:
α) 'καθεστώς': το οικονομικό τελωνειακό καθεστώς·
β) 'άδεια': η έγκριση των τελωνειακών αρχών για τη χρήση του καθεστώτος·
γ) 'ενιαία άδεια': η άδεια που καλύπτει την υπαγωγή στο καθεστώς ή/και τη λήξη αυτού, την αποθήκευση, τις διαδοχικές εργασίες μεταποίησης ή χρήσεις με τη συμμετοχή διαφόρων τελωνειακών διοικήσεων·
δ) 'δικαιούχος': ο δικαιούχος της άδειας·
ε) 'τελωνείο ελέγχου': το τελωνείο που έχει εξουσιοδοτηθεί στο πλαίσιο της άδειας για τον έλεγχο του καθεστώτος·
στ) 'τελωνείο υπαγωγής στο καθεστώς': το τελωνείο ή τα τελωνεία που είναι εξουσιοδοτημένα στο πλαίσιο της άδειας για την αποδοχή των διασαφήσεων υπαγωγής των εμπορευμάτων στο καθεστώς·
ζ) 'τελωνείο λήξης του καθεστώτος': το τελωνείο ή τα τελωνεία που είναι εξουσιοδοτημένα στο πλαίσιο της άδειας να αποδέχονται διασαφήσεις με τις οποίες παρέχεται στα εμπορεύματα, ύστερα από υπαγωγή σε οικονομικό τελωνειακό καθεστώς, νέος τελωνειακός προορισμός ή, στην περίπτωση του καθεστώτος τελειοποίησης προς επανεισαγωγή, τη διασάφηση θέσης σε ελεύθερη κυκλοφορία·
η) 'τριγωνικές συναλλαγές': οι συναλλαγές κατά τις οποίες το τελωνείο λήξης του καθεστώτος είναι διαφορετικό από το τελωνείο υπαγωγής σε αυτό το καθεστώς·
θ) 'λογιστική': τα εμπορικά, φορολογικά ή άλλα λογιστικά στοιχεία του δικαιούχου ή η τήρηση τέτοιων στοιχείων για λογαριασμό του·
ι) 'καταχωρήσεις': τα στοιχεία που περιέχουν κάθε απαραίτητη πληροφορία και τεχνικές λεπτομέρειες επί οιουδήποτε μέσου, που παρέχει τη δυνατότητα στις τελωνειακές αρχές να εποπτεύουν και να ελέγχουν το καθεστώς, ιδίως δε όσον αφορά τη ροή και τη μεταβολή του χαρακτήρα των εμπορευμάτων· στο πλαίσιο του καθεστώτος τελωνειακής αποταμίευσης οι καταχωρήσεις καλούνται λογιστική αποθήκης·
ια) 'κύρια παράγωγα προϊόντα': τα παράγωγα προϊόντα για την παραγωγή των οποίων επετράπη η χρήση του καθεστώτος·
ιβ) 'δευτερεύοντα παράγωγα προϊόντα': τα παράγωγα προϊόντα τα οποία αποτελούν αναγκαία υποπροϊόντα της μεταποιητικής διαδικασίας, εκτός από τα κύρια παράγωγα προϊόντα που αναφέρονται στην άδεια·
ιγ) 'προθεσμία λήξης του καθεστώτος': η προθεσμία εντός της οποίας τα εμπορεύματα ή τα προϊόντα πρέπει να έχουν λάβει νέο τελωνειακό προορισμό, συμπεριλαμβανομένης, ενδεχομένως, της αίτησης επιστροφής των εισαγωγικών δασμών μετά το καθεστώς τελειοποίησης προς επανεξαγωγή (σύστημα επιστροφής) ή της αίτησης μερικής ή πλήρους απαλλαγής από εισαγωγικούς δασμούς κατά τη θέση σε ελεύθερη κυκλοφορία μετά το καθεστώς τελειοποίησης προς επανεισαγωγή.
Τμήμα 2
Αίτηση άδειας
Άρθρο 497
1. Η αίτηση άδειας συντάσσεται γραπτώς, σύμφωνα με το υπόδειγμα που παρατίθεται στο παράρτημα 67.
2. Οι τελωνειακές αρχές δύνανται να επιτρέπουν η αίτηση ανανέωσης ή τροποποίησης ήδη υφιστάμενης άδειας να ζητείται με απλή γραπτή αίτηση.
3. Στις ακόλουθες περιπτώσεις η αίτηση άδειας μπορεί να πραγματοποιείται με την υποβολή διασάφησης, γραπτής ή με τη χρήση συστημάτων πληροφορικής, κατά τη συνήθη διαδικασία:
α) όσον αφορά το καθεστώς τελειοποίησης προς επανεξαγωγή, στις περιπτώσεις κατά τις οποίες, σύμφωνα με το άρθρο 539, θεωρείται ότι πληρούνται οι οικονομικοί όροι, με εξαίρεση τις αιτήσεις που αφορούν ισοδύναμα εμπορεύματα·
β) όσον αφορά το καθεστώς μεταποίησης υπό τελωνειακό έλεγχο, στις περιπτώσεις που αναφέρονται στο άρθρο 552 παράγραφος 1 πρώτο εδάφιο θεωρείται ότι πληρούνται οι οικονομικοί όροι·
γ) όσον αφορά το καθεστώς προσωρινής εισαγωγής, συμπεριλαμβανομένης της χρήσης δελτίου ΑΤΑ ή δελτίου διέλευσης από το τελωνείο (CPD)·
δ) όσον αφορά το καθεστώς τελειοποίησης προς επανεισαγωγή, όταν οι εργασίες τελειοποίησης συνίστανται σε επιδιορθώσεις, συμπεριλαμβανομένου του συστήματος σταθερών ανταλλαγών χωρίς προκαταβολική εισαγωγή:
i) για θέση σε ελεύθερη κυκλοφορία μετά το καθεστώς τελειοποίησης προς επανεισαγωγή με τη χρήση του συστήματος σταθερών ανταλλαγών χωρίς προκαταβολική εισαγωγή,
ii) για θέση σε ελεύθερη κυκλοφορία μετά το καθεστώς τελειοποίησης προς επανεισαγωγή με τη χρήση του συστήματος σταθερών ανταλλαγών με προκαταβολική εισαγωγή, όταν η υφιστάμενη άδεια δεν καλύπτει αυτό το σύστημα και οι τελωνειακές αρχές επιτρέπουν την τροποποίηση της,
iii) για θέση σε ελεύθερη κυκλοφορία μετά το καθεστώς τελειοποίησης προς επανεισαγωγή, εφόσον οι εργασίες μεταποίησης αφορούν εμπορεύματα μη εμπορικού χαρακτήρα.
Η αίτηση για άδεια μπορεί να πραγματοποιείται με προφορική διασάφηση προσωρινής εισαγωγής, σύμφωνα με το άρθρο 229, με την επιφύλαξη της υποβολής εγγράφου, το οποίο συντάσσεται σύμφωνα με το άρθρο 499 τρίτο εδάφιο δεύτερο εδάφιο.
Η αίτηση για άδεια μπορεί να πραγματοποιείται με διασάφηση προσωρινής εισαγωγής μέσω οποιασδήποτε άλλης πράξης, σύμφωνα με το άρθρο 232 παράγραφος 1.
4. Οι αιτήσεις για την έκδοση ενιαίας άδειας, εκτός από την περίπτωση της προσωρινής εισαγωγής, υποβάλλονται σύμφωνα με την παράγραφο 1.
5. Οι τελωνειακές αρχές δύνανται να απαιτούν οι αιτήσεις προσωρινής εισαγωγής με ολική απαλλαγή από εισαγωγικούς δασμούς, σύμφωνα με το άρθρο 578, να υποβάλλονται σύμφωνα με τις διατάξεις της παραγράφου 1.
Άρθρο 498
Η αίτηση για την έκδοση άδειας, σύμφωνα με το άρθρο 497, υποβάλλεται:
α) για το καθεστώς τελωνειακής αποταμίευσης: στις ορισθείσες για το σκοπό αυτό τελωνειακές αρχές, που είναι αρμόδιες για τον τόπο ο οποίος πρόκειται να εγκριθεί ως τελωνειακή αποθήκη ή όπου τηρούνται οι βασικές λογιστικές καταχωρήσεις του αιτούντος·
β) για το καθεστώς τελειοποίησης προς επανεξαγωγή και μεταποίησης υπό τελωνειακό έλεγχο: στις ορισθείσες για το σκοπό αυτό τελωνειακές αρχές, που είναι αρμόδιες για τον τόπο στον οποίο πρόκειται να διενεργηθούν οι εργασίες τελειοποίησης ή μεταποίησης·
γ) για το καθεστώς προσωρινής εισαγωγής: στις ορισθείσες για το σκοπό αυτό τελωνειακές αρχές που είναι αρμόδιες για τον τόπο στον οποίο πρόκειται να χρησιμοποιηθούν τα εμπορεύματα, με την επιφύλαξη του άρθρου 580 παράγραφος 1 δεύτερο εδάφιο·
δ) για το καθεστώς τελειοποίησης προς επανεισαγωγή: στις ορισθείσες για το σκοπό αυτό τελωνειακές αρχές που είναι αρμόδιες για τον τόπο στον οποίο βρίσκονται τα εμπορεύματα που πρόκειται να διασαφιστούν για προσωρινή εξαγωγή.
Άρθρο 499
Σε περίπτωση κατά την οποία οι τελωνειακές αρχές θεωρούν ότι κάποιο από τα στοιχεία που παρέχονται στην αίτηση είναι ανεπαρκές, δύνανται να ζητούν από τον αιτούντα συμπληρωματικές πληροφορίες.
Ειδικότερα, στις περιπτώσεις κατά τις οποίες η αίτηση μπορεί να υποβληθεί με την υποβολή τελωνειακής διασάφησης, οι τελωνειακές αρχές απαιτούν, με την επιφύλαξη των διατάξεων του άρθρου 220, η αίτηση να συνοδεύεται από έγγραφο, το οποίο συντάσσει ο διασαφιστής και το οποίο περιλαμβάνει τουλάχιστον τα ακόλουθα στοιχεία, εκτός εάν αυτά τα στοιχεία δεν θεωρούνται απαραίτητα ή είναι δυνατόν να καταχωρηθούν στο έντυπο που χρησιμοποιείται για τη γραπτή διασάφηση:
α) ονοματεπώνυμο και διεύθυνση του αιτούντος, του διασαφιστή και του επιχειρηματία·
β) το είδος της μεταποίησης ή της χρήσης των εμπορευμάτων·
γ) τεχνική περιγραφή των εμπορευμάτων και των παράγωγων ή μεταποιημένων προϊόντων και μέσα για την αναγνώριση της ταυτότητάς τους·
δ) τους κωδικούς των οικονομικών όρων σύμφωνα με το παράρτημα 70·
ε) τον υπολογιζόμενο συντελεστή απόδοσης ή τη μέθοδο με την οποία μπορεί να καθοριστεί αυτός ο συντελεστής·
στ) την εκτιμώμενη ημερομηνία λήξης του καθεστώτος·
ζ) το προτεινόμενο τελωνείο λήξης του καθεστώτος·
η) τον τόπο μεταποίησης ή χρήσης·
θ) τις προτεινόμενες διατυπώσεις μεταφοράς·
ι) σε περίπτωση προφορικής διασάφησης, την αξία και την ποσότητα των εμπορευμάτων.
Όταν υποβάλλεται το έγγραφο που αναφέρεται στο δεύτερο εδάφιο στο πλαίσιο προφορικής διασάφησης προσωρινής εισαγωγής, αυτό το έγγραφο συντάσσεται σε δυο αντίτυπα εκ των οποίων το ένα θεωρείται από τις τελωνειακές αρχές και παραδίδεται στο διασαφιστή.
Τμήμα 3
Ενιαία άδεια
Άρθρο 500
1. Όταν υποβάλλεται αίτηση για ενιαία άδεια, απαιτείται η εκ των προτέρων συμφωνία των ενδιαφερόμενων αρχών, σύμφωνα με την ακόλουθη διαδικασία που προβλέπεται στις παραγράφους 2 και 3.
2. Σε περίπτωση προσωρινής εισαγωγής, η αίτηση υποβάλλεται στις τελωνειακές αρχές που έχουν οριστεί για τον τόπο πρώτης χρήσης με την επιφύλαξη του άρθρου 580 παράγραφος 1 δεύτερο εδάφιο.
Στις άλλες περιπτώσεις, υποβάλλεται στις τελωνειακές αρχές που έχουν οριστεί για τον τόπο στον οποίο τηρούνται οι κύριες λογιστικές καταχωρήσεις του αιτούντος, ώστε να διευκολύνεται η βάσει λογιστικών ελέγχων παρακολούθηση της εφαρμογής του καθεστώτος και στον οποίο διενεργείται τουλάχιστον εν μέρει η αποθήκευση, η μεταποίηση ή η προσωρινή εξαγωγή που πρόκειται να καλύψει η άδεια.
3. Οι τελωνειακές αρχές που έχουν οριστεί σύμφωνα με την παράγραφο 2 κοινοποιούν την αίτηση και το σχέδιο άδειας στις άλλες ενδιαφερόμενες τελωνειακές αρχές, οι οποίες επιβεβαιώνουν τη λήψη αυτών των εγγράφων εντός δεκαπέντε ημερών.
Οι άλλες ενδιαφερόμενες τελωνειακές αρχές γνωστοποιούν τις τυχόν αντιρρήσεις τους εντός 30 ημερών από την ημερομηνία κατά την οποία έλαβαν το σχέδιο άδειας. Σε περίπτωση που διατυπωθούν αντιρρήσεις εντός της προαναφερθείσας περιόδου και δεν επιτευχθεί συμφωνία, η αίτηση απορρίπτεται όσον αφορά τα στοιχεία για τα οποία έχουν διατυπωθεί αντιρρήσεις.
4. Οι τελωνειακές αρχές δύνανται να εκδώσουν την άδεια, εφόσον δεν έχουν διατυπωθεί αντιρρήσεις για το σχέδιο άδειας εντός 30 ημερών.
Αποστέλλουν αντίγραφο της εγκριθείσας άδειας σε όλες τις ενδιαφερόμενες τελωνειακές αρχές.
Άρθρο 501
1. Όταν τα κριτήρια και οι προϋποθέσεις για τη χορήγηση ενιαίας άδειας έχουν αποτελέσει το αντικείμενο γενικής συμφωνίας μεταξύ δύο ή περισσοτέρων τελωνειακών διοικήσεων, οι εν λόγω διοικήσεις δύνανται επίσης να συμφωνήσουν να αντικαταστήσουν την εκ των προτέρων συμφωνία βάσει του άρθρου 500 παράγραφος 1 και να παράσχουν πληροφορίες σύμφωνα με το άρθρο 500 παράγραφος 2 δεύτερο εδάφιο, με απλή γνωστοποίηση.
2. Η γνωστοποίηση είναι αρκετή σε όλες τις περιπτώσεις κατά τις οποίες:
α) ανανεώνεται, υπό την προϋπόθεση ελάχιστων τροποποιήσεων, ακυρώνεται ή ανακαλείται ενιαία άδεια·
β) η αίτηση για την έκδοση ενιαίας άδειας αφορά την προσωρινή εισαγωγή και δεν χρειάζεται να καταρτιστεί σύμφωνα με το υπόδειγμα του παραρτήματος 67.
3. Δεν χρειάζεται γνωστοποίηση στις περιπτώσεις κατά τις οποίες:
α) το μόνο σημείο στο οποίο εμπλέκονται διαφορετικές τελωνειακές διοικήσεις είναι οι τριγωνικές συναλλαγές στο πλαίσιο καθεστώτος τελειοποίησης προς επανεξαγωγή ή επανεισαγωγή, χωρίς τη χρήση δελτίων συγκεντρωτικών στοιχείων·
β) χρησιμοποιούνται δελτία ΑΤΑ ή CPD·
γ) η άδεια προσωρινής εισαγωγής χορηγείται με την αποδοχή προφορικής διασάφησης ή διασάφησης με οποιαδήποτε άλλη πράξη.
Τμήμα 4
Οικονομικοί όροι
Άρθρο 502
1. Με εξαίρεση τις περιπτώσεις κατά τις οποίες θεωρείται ότι δεν πληρούνται οι οικονομικοί όροι σύμφωνα με το κεφάλαιο 3, 4 ή 6, η άδεια μπορεί να χορηγείται χωρίς εξέταση των οικονομικών όρων από τις τελωνειακές αρχές.
2. Για το καθεστώς τελειοποίησης προς επανεξαγωγή (κεφάλαιο 3), η εξέταση αποδεικνύει την έλλειψη οικονομικής βιωσιμότητας της χρήσης κοινοτικών πόρων, λαμβανομένων υπόψη κυρίως των ακόλουθων κριτηρίων, τα οποία αναλύονται λεπτομερώς στο μέρος Β του παραρτήματος 70:
α) έλλειψη εμπορευμάτων παραγόμενων στην Κοινότητα με την ίδια ποιότητα και τεχνικά χαρακτηριστικά με τα εμπορεύματα που πρόκειται να εισαχθούν για τις επιδιωκόμενες εργασίες μεταποίησης·
β) διαφορά τιμών μεταξύ των εμπορευμάτων που παράγονται στην Κοινότητα και εκείνων που πρόκειται να εισαχθούν·
γ) συμβατικές υποχρεώσεις.
3. Για το καθεστώς τελειοποίησης υπό τελωνειακό έλεγχο (κεφάλαιο 4), η εξέταση αποδεικνύει εάν η χρήση μη κοινοτικών πόρων παρέχει τη δυνατότητα δημιουργίας ή διατήρησης μεταποιητικής δραστηριότητας στην Κοινότητα.
4. Για το καθεστώς τελειοποίησης προς επανεισαγωγή (κεφάλαιο 6), η εξέταση αποδεικνύει κατά πόσον:
α) η πραγματοποίηση εργασιών τελειοποίησης εκτός της Κοινότητας ενδέχεται να δημιουργήσει σημαντικά μειονεκτήματα σε βάρος του κοινοτικού κλάδου μεταποίησης, ή
β) η πραγματοποίηση εργασιών τελειοποίησης εντός της Κοινότητας δεν είναι οικονομικά βιώσιμη ή δεν είναι εφικτή για τεχνικούς λόγους ή εξαιτίας συμβατικών υποχρεώσεων.
Άρθρο 503
Εξέταση των οικονομικών όρων με τη συμμετοχή της Επιτροπής μπορεί να πραγματοποιηθεί:
α) εάν οι ενδιαφερόμενες τελωνειακές αρχές επιθυμούν τη διενέργεια διαβουλεύσεων πριν ή μετά την έκδοση άδειας·
β) εάν άλλη τελωνειακή διοίκηση διατυπώνει αντιρρήσεις όσον αφορά εκδοθείσα άδεια·
γ) με πρωτοβουλία της Επιτροπής.
Άρθρο 504
1. Όταν αρχίζει διαδικασία εξέτασης σύμφωνα με το άρθρο 503, η υπόθεση διαβιβάζεται στην Επιτροπή. Ο φάκελος περιλαμβάνει τα αποτελέσματα της ήδη διενεργηθείσας εξέτασης.
2. Η Επιτροπή αποστέλλει απόδειξη παραλαβής ή ενημερώνει τις ενδιαφερόμενες τελωνειακές αρχές, όταν ενεργεί με δική της πρωτοβουλία. Προσδιορίζει, σε συνεννόηση με αυτές, κατά πόσον όντως απαιτείται εξέταση των οικονομικών όρων στο πλαίσιο της επιτροπής.
3. Εάν η υπόθεση παραπεμφθεί στην επιτροπή, οι τελωνειακές αρχές ενημερώνουν τον αιτούντα ή τον δικαιούχο σχετικά με την έναρξη αυτής της διαδικασίας και για την αναστολή των προθεσμιών που θεσπίζει το άρθρο 506, σε περίπτωση που δεν έχει ολοκληρωθεί η διεκπεραίωση της αίτησης.
4. Τα συμπεράσματα της επιτροπής λαμβάνονται υπόψη από τις ενδιαφερόμενες τελωνειακές αρχές και από κάθε άλλη τελωνειακή αρχή που χειρίζεται παρόμοιες άδειες ή αιτήσεις αδειών.
Σε αυτά τα συμπεράσματα μπορεί να προβλέπεται η δημοσίευσή τους στην Επίσημη Εφημερίδα των Ευρωπαϊκών Κοινοτήτων, σειρά C.
Τμήμα 5
Απόφαση για την έκδοση της άδειας
Άρθρο 505
Η άδεια χορηγείται από τις τελωνειακές αρχές που είναι εξουσιοδοτημένες προς τούτο:
α) όταν η αίτηση υποβάλλεται σύμφωνα με το άρθρο 497 παράγραφος 1, με τη χρήση του υποδείγματος που παρατίθεται στο παράρτημα 67·
β) όταν η αίτηση υποβάλλεται στο πλαίσιο του άρθρου 497 παράγραφος 3, με την αποδοχή της διασάφησης·
γ) όταν η αίτηση αφορά την ανανέωση ή την τροποποίηση άδειας, με οποιαδήποτε κατάλληλη πράξη.
Άρθρο 506
Ο αιτών ενημερώνεται σχετικά με την απόφαση έκδοσης άδειας ή σχετικά με τους λόγους για τους οποίους η αίτησή του απορρίφθηκε εντός 30 ημερών ή, στην περίπτωση του καθεστώτος τελωνειακής αποταμίευσης, εντός 60 ημερών από την ημερομηνία υποβολής της αίτησης ή από την ημερομηνία κατά την οποία οι τελωνειακές αρχές παρέλαβαν ενδεχόμενα ελλείποντα ή συμπληρωματικά στοιχεία τα οποία ζήτησαν.
Οι αυτές προθεσμίες δεν ισχύουν σε περίπτωση ενιαίας άδειας, εκτός εάν αυτή εκδίδεται σύμφωνα με το άρθρο 501.
Άρθρο 507
1. Με την επιφύλαξη του άρθρου 508, η άδεια αρχίζει να ισχύει από την ημερομηνία έκδοσής της ή από μεταγενέστερη ημερομηνία, εφόσον έτσι ορίζεται σε αυτή. Σε περίπτωση ιδιωτικής αποθήκης, οι τελωνειακές αρχές δύνανται κατ' εξαίρεση να κοινοποιούν την έγκρισή τους για τη χρήση του καθεστώτος πριν από την πραγματική έκδοση της άδειας.
2. Οι άδειες υπαγωγής σε καθεστώς τελωνειακής αποταμίευσης έχουν απεριόριστη διάρκεια ισχύος.
3. Για το καθεστώς τελειοποίησης προς επανεξαγωγή, μεταποίησης υπό τελωνειακό έλεγχο και τελειοποίησης προς επανεισαγωγή, η διάρκεια ισχύος της άδειας δεν υπερβαίνει τα τρία έτη από την ημερομηνία κατά την οποία αρχίζει να ισχύει η άδεια, εκτός εάν δικαιολογείται δεόντως το αντίθετο.
4. Κατά παρέκκλιση της παραγράφου 3, για εμπορεύματα υπό καθεστώς τελειοποίησης προς επανεξαγωγή τα οποία καλύπτονται από το παράρτημα 73 τμήμα Α, η διάρκεια ισχύος της άδειας δεν υπερβαίνει τους έξι μήνες.
Στην περίπτωση του γάλακτος και των προϊόντων γάλακτος που αναφέρονται στο άρθρο 1 του κανονισμού (ΕΚ) αριθ. 1255/1999 του Συμβουλίου(5), η διάρκεια ισχύος δεν υπερβαίνει τους τρεις μήνες.
Άρθρο 508
1. Οι τελωνειακές αρχές δύνανται να εκδίδουν άδειες με αναδρομική ισχύ, με εξαίρεση το καθεστώς τελωνειακής αποταμίευσης.
Με την επιφύλαξη των παραγράφων 2 και 3, η άδεια αναδρομικής ισχύος αρχίζει να ισχύει την ημερομηνία υποβολής της αίτησης.
2. Εάν μια αίτηση αφορά την ανανέωση άδειας για το ίδιο είδος εργασιών και εμπορευμάτων, είναι δυνατή η έκδοση άδειας με αναδρομική ισχύ από την ημερομηνία λήξης της αρχικής άδειας.
3. Η αναδρομική ισχύς μιας άδειας είναι δυνατόν, υπό εξαιρετικές συνθήκες, να ανατρέξει σε προηγούμενο χρονικό διάστημα, χωρίς όμως να υπερβεί το ένα έτος πριν από την ημερομηνία υποβολής της αίτησης, υπό τον όρο ότι αποδεικνύεται η ύπαρξη οικονομικής ανάγκης και εφόσον:
α) η αίτηση δεν συνδέεται με απόπειρα διάπραξης απάτης ή με προφανή αμέλεια·
β) δεν σημειώνεται υπέρβαση της διάρκειας ισχύος που θα είχε παραχωρηθεί σύμφωνα με το άρθρο 507·
γ) σύμφωνα με τις λογιστικές καταχωρήσεις του αιτούντος μπορεί να θεωρηθεί ότι πληρούνται όλες οι απαιτήσεις για τη χορήγηση του καθεστώτος και, ενδεχομένως, είναι δυνατή η αναγνώριση της ταυτότητας των εμπορευμάτων για τη συγκεκριμένη περίοδο, οι δε ως άνω καταχωρήσεις παρέχουν τη δυνατότητα ελέγχου του καθεστώτος και
δ) είναι δυνατόν να διεκπεραιωθούν όλες οι αναγκαίες διατυπώσεις για τη διευθέτηση της κατάστασης των εμπορευμάτων, συμπεριλαμβανομένης, όπου απαιτείται, της ακύρωσης της διασάφησης.
Τμήμα 6
Άλλες διατάξεις που διέπουν τη λειτουργία των καθεστώτων
Υποτμήμα 1
Γενικές διατάξεις
Άρθρο 509
1. Τα μέτρα εμπορικής πολιτικής που προβλέπονται στις κοινοτικές πράξεις εφαρμόζονται κατά την υπαγωγή των μη κοινοτικών εμπορευμάτων στο εκάστοτε καθεστώς μόνον εφόσον αυτά αφορούν την είσοδο των εμπορευμάτων στο τελωνειακό έδαφος της Κοινότητας.
2. Όταν παράγωγα προϊόντα άλλα από εκείνα που αναφέρονται στο παράρτημα 75, τα οποία παράγονται στο πλαίσιο καθεστώτος τελειοποίησης προς επανεξαγωγή, τίθενται σε ελεύθερη κυκλοφορία, τα εφαρμοστέα μέτρα εμπορικής πολιτικής είναι εκείνα που εφαρμόζονται κατά τη θέση σε ελεύθερη κυκλοφορία των εισαγόμενων εμπορευμάτων.
3. Όταν μεταποιημένα προϊόντα, τα οποία παράγονται στο πλαίσιο καθεστώτος μεταποίησης υπό τελωνειακό έλεγχο, τίθενται σε ελεύθερη κυκλοφορία, τα εφαρμοστέα όσον αφορά αυτά τα προϊόντα μέτρα εμπορικής πολιτικής εφαρμόζονται μόνον εφόσον τα εισαγόμενα εμπορεύματα υπόκεινται σε τέτοια μέτρα.
4. Όταν οι κοινοτικές πράξεις προβλέπουν μέτρα εμπορικής πολιτικής κατά τη θέση σε ελεύθερη κυκλοφορία, αυτά τα μέτρα δεν εφαρμόζονται όσον αφορά παράγωγα προϊόντα που τίθενται σε ελεύθερη κυκλοφορία μετά την υπαγωγή τους σε καθεστώς τελειοποίησης προς επανεισαγωγή, εφόσον αυτά τα προϊόντα:
- έχουν διατηρήσει την κοινοτική καταγωγή τους κατά την έννοια των άρθρων 23 και 24 του κώδικα,
- έχουν αποτελέσει το αντικείμενο επισκευής, μεταξύ άλλων, στο πλαίσιο του συστήματος σταθερών ανταλλαγών,
- προέρχονται από διαδοχικές εργασίες τελειοποίησης σύμφωνα με το άρθρο 123 του κώδικα.
Άρθρο 510
Με την επιφύλαξη του άρθρου 161 παράγραφος 5 του κώδικα, το τελωνείο ελέγχου μπορεί να επιτρέπει την υποβολή της διασάφησης σε τελωνείο άλλο από εκείνα που αναφέρονται στην άδεια. Το τελωνείο ελέγχου καθορίζει το ίδιο τον τρόπο με τον οποίο πρέπει να ενημερώνεται.
Υποτμήμα 2
Μεταφορές
Άρθρο 511
Στην άδεια διευκρινίζεται κατά πόσον και υπό ποιες προϋποθέσεις είναι δυνατή η κυκλοφορία εμπορευμάτων ή προϊόντων που έχουν υπαχθεί σε καθεστώτα αναστολής μεταξύ διαφόρων τόπων ή η μεταφορά τους στις εγκαταστάσεις άλλου δικαιούχου χωρίς τη λήξη του καθεστώτος (μεταφορά), υπό τον όρο ότι τηρούνται οι σχετικές καταχωρήσεις, σε περιπτώσεις άλλες από την προσωρινή εισαγωγή.
Η μεταφορά δεν είναι δυνατή όταν ο τόπος αναχώρησης ή προορισμού των εμπορευμάτων είναι αποθήκη τύπου Β.
Άρθρο 512
1. Η μεταφορά μεταξύ διαφόρων τόπων που καθορίζονται στην ίδια άδεια μπορεί να πραγματοποιείται χωρίς τελωνειακές διατυπώσεις.
2. Η μεταφορά από το τελωνείο υπαγωγής στο καθεστώς στις εγκαταστάσεις του δικαιούχου ή του επιχειρηματία ή στον τόπο χρησιμοποίησης των εμπορευμάτων μπορεί να πραγματοποιείται υπό την κάλυψη της διασάφησης υπαγωγής στο καθεστώς.
3. Η μεταφορά στο τελωνείο εξόδου με σκοπό την επανεξαγωγή μπορεί να πραγματοποιείται υπό την κάλυψη του καθεστώτος. Σε αυτήν την περίπτωση, δεν επέρχεται η λήξη του καθεστώτος, πριν τα εμπορεύματα ή τα προϊόντα που διασαφίζονται για επανεξαγωγή εγκαταλείψουν όντως το τελωνειακό έδαφος της Κοινότητας.
Άρθρο 513
Η μεταβίβαση εμπορευμάτων από κάποιον δικαιούχο σε άλλο μπορεί να πραγματοποιηθεί μόνον εφόσον ο τελευταίος υπάγει τα μεταβιβασθέντα εμπορεύματα ή προϊόντα στο καθεστώς βάσει άδειας που επιτρέπει τον εκτελωνισμό στον οριζόμενο από τον ενδιαφερόμενο τόπο. Η γνωστοποίηση στις τελωνειακές αρχές και η καταχώρηση των εμπορευμάτων ή των προϊόντων στις εγγραφές που αναφέρονται στο άρθρο 266 πρέπει να πραγματοποιούνται κατά τη στιγμή της άφιξης αυτών των εμπορευμάτων ή προϊόντων στις εγκαταστάσεις του δεύτερου δικαιούχου. Δεν χρειάζεται η υποβολή συμπληρωματικής διασάφησης.
Στην περίπτωση προσωρινής εισαγωγής, η μεταβίβαση από τον έναν δικαιούχο στον άλλο μπορεί, επίσης, να πραγματοποιηθεί όταν ο τελευταίος υπάγει τα εμπορεύματα στο καθεστώς μέσω γραπτής διασάφησης στο πλαίσιο της συνήθους διαδικασίας.
Οι διατυπώσεις που πρέπει να διεκπεραιώνονται αναφέρονται στο παράρτημα 68. Κατά τη λήψη των εμπορευμάτων ή των προϊόντων, ο δεύτερος δικαιούχος υποχρεούται να τα υπαγάγει στο καθεστώς.
Άρθρο 514
Η μεταφορά που παρουσιάζει αυξημένο κίνδυνο, κατά την έννοια του παραρτήματος 44γ, καλύπτεται με τη σύσταση εγγύησης, υπό όρους αντίστοιχους με αυτούς που προβλέπονται για το καθεστώς διαμετακόμισης.
Υποτμήμα 3
Καταχωρήσεις στοιχείων
Άρθρο 515
Οι τελωνειακές αρχές απαιτούν από τον δικαιούχο, τον επιχειρηματία ή τον εγκεκριμένο διαχειριστή αποθήκης να τηρούν καταχωρήσεις στοιχείων, με εξαίρεση το καθεστώς προσωρινής εισαγωγής ή τις περιπτώσεις κατά τις οποίες οι εν λόγω αρχές δεν θεωρούν κάτι τέτοιο απαραίτητο.
Οι τελωνειακές αρχές δύνανται να επιτρέπουν οι υφιστάμενες λογιστικές καταχωρήσεις που περιλαμβάνουν τα απαραίτητα στοιχεία να επέχουν θέση καταχώρησης στοιχείων.
Το τελωνείο ελέγχου δύναται να απαιτεί τη σύνταξη δελτίου απογραφής για το σύνολο ή για μέρος των εμπορευμάτων που υπάγονται σε κάποιο καθεστώς.
Άρθρο 516
Οι καταχωρήσεις στοιχείων που αναφέρονται στο άρθρο 515 και, εφόσον απαιτούνται, οι καταχωρήσεις που αναφέρονται στο άρθρο 581 παράγραφος 2 όσον αφορά την προσωρινή εισαγωγή, περιλαμβάνουν τα ακόλουθα:
α) τα στοιχεία που περιλαμβάνονται στις θέσεις του καταλόγου ελάχιστων στοιχείων του παραρτήματος 37 για τη διασάφηση υπαγωγής σε καθεστώς·
β) τα στοιχεία των διασαφήσεων, με τις οποίες προσδόθηκε στα εμπορεύματα τελωνειακός προορισμός κατά τη λήξη του καθεστώτος·
γ) την ημερομηνία και τον αριθμό πρωτοκόλλου άλλων τελωνειακών εγγράφων, καθώς και κάθε άλλου εγγράφου που αφορά την υπαγωγή στο καθεστώς και τη λήξη αυτού·
δ) τη φύση των εργασιών μεταποίησης, τη μεταχείριση που υπέστησαν τα εμπορεύματα ή την προσωρινή χρήση τους·
ε) τον συντελεστή απόδοσης ή, όπου απαιτείται, τη μέθοδο υπολογισμού του·
στ) πληροφορίες που παρέχουν τη δυνατότητα παρακολούθησης των εμπορευμάτων, συμπεριλαμβανομένου του τόπου στον οποίο βρίσκονται και της ενδεχόμενης μεταφοράς τους·
ζ) τις εμπορικές ή τεχνικές περιγραφές που απαιτούνται για την εξακρίβωση της ταυτότητας των εμπορευμάτων·
η) στοιχεία που παρέχουν τη δυνατότητα παρακολούθησης της κυκλοφορίας των εμπορευμάτων στο πλαίσιο του καθεστώτος τελειοποίησης προς επανεξαγωγή που λειτουργεί με βάση ισοδύναμα εμπορεύματα.
Εντούτοις, οι τελωνειακές αρχές δύνανται να μην απαιτούν την παροχή ορισμένων από αυτά τα στοιχεία, όταν αυτό το γεγονός δεν επηρεάζει αρνητικά τον έλεγχο ή την εποπτεία του καθεστώτος σε σχέση με τα εμπορεύματα που προορίζονται για αποταμίευση, μεταποίηση ή χρησιμοποίηση.
Υποτμήμα 4
Συντελεστής απόδοσης και μέθοδος κατανομής
Άρθρο 517
1. Όπου απαιτείται για την εκκαθάριση καθεστώτος που υπόκειται στις διατάξεις των κεφαλαίων 3, 4 και 6, καθορίζεται στην άδεια ή κατά την υπαγωγή των εμπορευμάτων στο αντίστοιχο καθεστώς ένας συντελεστής απόδοσης ή ο τρόπος καθορισμού αυτού του συντελεστή, συμπεριλαμβανομένου και ενός μέσου συντελεστή. Ο εν λόγω συντελεστής καθορίζεται, στο βαθμό του δυνατού, με βάση στοιχεία που αφορούν την παραγωγή ή τεχνικά δεδομένα ή, ελλείψει αυτών, με βάση άλλα στοιχεία που αφορούν εργασίες του ίδιου τύπου.
2. Υπό ιδιαίτερες περιστάσεις, οι τελωνειακές αρχές δύνανται να καθορίζουν τον συντελεστή απόδοσης μετά την υπαγωγή των εμπορευμάτων στο αντίστοιχο καθεστώς και, το αργότερο, κατά τη στιγμή της πρόσδοσης σε αυτά νέου τελωνειακού προορισμού.
3. Οι κατ' αποκοπή συντελεστές απόδοσης που καθορίζονται στο παράρτημα 69 για το καθεστώς τελειοποίησης προς επανεξαγωγή ισχύουν όσον αφορά τις εργασίες που αναφέρονται σε αυτό.
Άρθρο 518
1. Η αναλογία των εμπορευμάτων εισαγωγής/προσωρινής εξαγωγής που ενσωματώνονται στα παράγωγα προϊόντα υπολογίζεται προκειμένου:
- να καθοριστούν οι επιβλητέοι εισαγωγικοί δασμοί,
- να καθοριστεί το αφαιρετέο ποσό σε περίπτωση γένεσης τελωνειακής οφειλής, ή
- να εφαρμοστούν μέτρα εμπορικής πολιτικής.
Αυτοί οι υπολογισμοί πραγματοποιούνται σύμφωνα με την ποσοτική μέθοδο ή τη μέθοδο κατ' αξία, κατά περίπτωση, ή σύμφωνα με κάθε άλλη μέθοδο που παρέχει παρόμοια αποτελέσματα.
Για τους σκοπούς των παρόντων υπολογισμών, τα μεταποιημένα ή ενδιάμεσα προϊόντα εξομοιώνονται προς τα παράγωγα προϊόντα.
2. Η ποσοτική μέθοδος εφαρμόζεται:
α) όταν ένα και μόνον είδος παράγωγου προϊόντος προκύπτει από τις εργασίες μεταποίησης· σε αυτή την περίπτωση η ποσότητα των εμπορευμάτων εισαγωγής/προσωρινής εξαγωγής που αντιστοιχεί στην ποσότητα των παράγωγων προϊόντων για τα οποία έχει γεννηθεί τελωνειακή οφειλή αντιστοιχεί στην αναλογία μεταξύ της ποσότητας των παράγωγων προϊόντων για την οποία έχει γεννηθεί τελωνειακή οφειλή και της συνολικής ποσότητας των παράγωγων προϊόντων·
β) όταν περισσότερα του ενός είδη παράγωγων προϊόντων προκύπτουν από τις εργασίες μεταποίησης και όλα τα συστατικά στοιχεία των εμπορευμάτων εισαγωγής/προσωρινής εξαγωγής βρίσκονται σε κάθε ένα από αυτά τα παράγωγα προϊόντα· σε αυτή την περίπτωση η ποσότητα των εμπορευμάτων εισαγωγής/προσωρινής εξαγωγής που θεωρείται ότι αντιστοιχεί στην ποσότητα ενός συγκεκριμένου παράγωγου προϊόντος, για το οποίο έχει γεννηθεί τελωνειακή οφειλή, αντιστοιχεί:
i) στην αναλογία μεταξύ αυτού του συγκεκριμένου είδους παράγωγου προϊόντος, ανεξαρτήτως του αν έχει γεννηθεί τελωνειακή οφειλή ή όχι και της συνολικής ποσότητας όλων των παράγωγων προϊόντων
και
ii) της αναλογίας μεταξύ της ποσότητας των παράγωγων προϊόντων για τα οποία έχει γεννηθεί τελωνειακή οφειλή και της συνολικής ποσότητας παράγωγων προϊόντων του ίδιου είδους.
Για να καθοριστεί κατά πόσον πληρούνται οι προϋποθέσεις για την εφαρμογή των μεθόδων που περιγράφονται στα στοιχεία α) και β) δεν λαμβάνονται υπόψη οι απώλειες. Με την επιφύλαξη του άρθρου 862, νοούνται ως 'απώλειες' το μέρος των εμπορευμάτων εισαγωγής/προσωρινής εξαγωγής που καταστράφηκε και εξαφανίστηκε κατά τη διάρκεια της εργασίας τελειοποίησης, ιδίως με εξάτμιση, αποξήρανση, διαφυγή με μορφή αερίου ή έκπλυση. Στο πλαίσιο του καθεστώτος τελειοποίησης προς επανεισαγωγή, τα δευτερεύοντα παράγωγα προϊόντα που αποτελούν στερεά απόβλητα, απορρίμματα μετάλλων, κατάλοιπα, αποκόμματα και υπολείμματα θεωρούνται απώλειες.
3. Η μέθοδος κατ' αξία εφαρμόζεται σε όλες τις περιπτώσεις στις οποίες δεν εφαρμόζεται η ποσοτική μέθοδος.
Η ποσότητα εμπορευμάτων εισαγωγής/προσωρινής εξαγωγής που θεωρείται ότι αντιστοιχεί στην ποσότητα ενός συγκεκριμένου παράγωγου προϊόντος, για το οποίο έχει γεννηθεί τελωνειακή οφειλή, αντιστοιχεί:
α) στην αξία αυτού του συγκεκριμένου είδους παράγωγου προϊόντος, ανεξαρτήτως εάν έχει γεννηθεί ή όχι τελωνειακή οφειλή, ως ποσοστό επί τοις εκατό της συνολικής αξίας όλων των παράγωγων προϊόντων και
β) στην αξία των παράγωγων προϊόντων για τα οποία έχει γεννηθεί τελωνειακή οφειλή, ως ποσοστό επί τοις εκατό της συνολικής αξίας των παράγωγων προϊόντων αυτού του είδους.
Η αξία καθενός από τα διάφορα παράγωγα προϊόντα που λαμβάνεται υπόψη για την εφαρμογή της μεθόδου κατ' αξία είναι η πρόσφατη τιμή εκ του εργοστασίου στην Κοινότητα ή η πρόσφατη τιμή πωλήσεως στην Κοινότητα πανομοιότυπων ή ομοειδών προϊόντων, εφόσον αυτές οι τιμές δεν έχουν επηρεαστεί από τη σχέση αγοραστή και πωλητή.
4. Όταν η αξία δεν μπορεί να προσδιοριστεί με αυτόν τον τρόπο, καθορίζεται με κάθε άλλη εύλογη μέθοδο.
Υποτμήμα 5
Εξισωτικοί τόκοι
Άρθρο 519
1. Σε περίπτωση κατά την οποία γεννάται τελωνειακή οφειλή σε σχέση με παράγωγα προϊόντα ή εμπορεύματα εισαγωγής στο πλαίσιο καθεστώτος τελειοποίησης προς επανεξαγωγή ή προσωρινής εισαγωγής, καταβάλλεται εξισωτικός τόκος επί του ποσού των εισαγωγικών δασμών για την υπό εξέταση περίοδο.
2. Εφαρμόζονται τα τριμηνιαία επιτόκια της χρηματαγοράς που δημοσιεύονται στο στατιστικό παράρτημα του μηνιαίου δελτίου της Ευρωπαϊκής Κεντρικής Τράπεζας.
Το ισχύον επιτόκιο είναι αυτό που εφαρμοζόταν δύο μήνες πριν από τον μήνα κατά τη διάρκεια του οποίου γεννήθηκε η τελωνειακή οφειλή στο κράτος μέλος στο οποίο πραγματοποιήθηκε ή έπρεπε να πραγματοποιηθεί η πρώτη εργασία ή χρήση των εμπορευμάτων, όπως προβλεπόταν στην άδεια υπαγωγής στο καθεστώς.
3. Οι τόκοι επιβάλλονται σε μηνιαία βάση, αρχής γενομένης από την πρώτη ημέρα του μήνα που έπεται του μήνα κατά τον οποίο τα εμπορεύματα εισαγωγής για τα οποία γεννήθηκε η τελωνειακή οφειλή υπήχθησαν στο καθεστώς. Η προθεσμία λήγει την τελευταία ημέρα του μήνα κατά τον οποίο γεννήθηκε η τελωνειακή οφειλή.
Όταν πρόκειται για το καθεστώς τελειοποίησης προς επανεξαγωγή (σύστημα επιστροφής) και ζητείται η θέση σε ελεύθερη κυκλοφορία σύμφωνα με το άρθρο 128 παράγραφος 4 του κώδικα, η προθεσμία αρχίζει την πρώτη ημέρα του μήνα που έπεται του μήνα κατά τον οποίο επεστράφησαν ή διεγράφησαν οι εισαγωγικοί δασμοί.
4. Οι παράγραφοι 1, 2 και 3 δεν εφαρμόζονται στις ακόλουθες περιπτώσεις:
α) όταν η περίοδος που λαμβάνεται υπόψη είναι μικρότερη από έναν μήνα·
β) όταν το ποσό του επιβλητέου εξισωτικού τόκου δεν υπερβαίνει τα 20 ευρώ ανά γεννηθείσα τελωνειακή οφειλή·
γ) όταν η τελωνειακή οφειλή γεννάται προκειμένου να καταστεί δυνατή η παραχώρηση προτιμησιακής δασμολογικής μεταχείρισης στο πλαίσιο συμφωνίας μεταξύ της Κοινότητας και τρίτης χώρας για εισαγωγές σε αυτήν τη χώρα·
δ) όταν τίθενται σε ελεύθερη κυκλοφορία απόβλητα και απορρίμματα μετάλλων προερχόμενα από καταστροφή εμπορευμάτων·
ε) όταν τα δευτερεύοντα παράγωγα προϊόντα που αναφέρονται στο παράρτημα 75 τίθενται σε ελεύθερη κυκλοφορία, υπό τον όρο ότι είναι ανάλογα με τις εξαχθείσες ποσότητες κύριων παράγωγων προϊόντων·
στ) όταν η τελωνειακή οφειλή γεννάται ως αποτέλεσμα της υποβολής αίτησης για θέση σε ελεύθερη κυκλοφορία σύμφωνα με το άρθρο 128 παράγραφος 4 του κώδικα, εφόσον οι καταβλητέοι εισαγωγικοί δασμοί για τα αντίστοιχα προϊόντα δεν έχουν ακόμη επιστραφεί ή διαγραφεί·
ζ) όταν ο δικαιούχος ζητεί τη θέση σε ελεύθερη κυκλοφορία και παρέχει αποδείξεις ότι εξαιτίας ιδιαίτερων περιστάσεων, που δεν ανέκυψαν από δική του αμέλεια ή δόλο, καθίσταται αδύνατη ή αντιοικονομική η επανεξαγωγή υπό τους όρους που είχε προβλέψει και δεόντως τεκμηριώσει κατά την υποβολή της αίτησης για την έκδοση της άδειας·
η) σε περίπτωση γένεσης τελωνειακής οφειλής, όταν έχει συσταθεί εγγύηση με την κατάθεση ποσού σε μετρητά για την εν λόγω οφειλή·
θ) όταν τελωνειακή οφειλή γεννάται σύμφωνα με το άρθρο 201 παράγραφος 1 στοιχείο β) του κώδικα ή προκύπτει από τη θέση σε ελεύθερη κυκλοφορία εμπορευμάτων, τα οποία είχαν υπαχθεί στο καθεστώς προσωρινής εισαγωγής σύμφωνα με τα άρθρα 556 έως 561, τα άρθρα 563, 565 και 568, το άρθρο 573 στοιχείο β) και το άρθρο 576 του παρόντος κανονισμού.
5. Όταν πρόκειται για εργασίες τελειοποίησης προς επανεξαγωγή και ο αριθμός των αντίστοιχων εισαγόμενων εμπορευμάτων ή/και των παράγωγων προϊόντων καθιστά αντιοικονομική την εφαρμογή των διατάξεων των παραγράφων 2 και 3, οι τελωνειακές αρχές δύνανται, εφόσον το ζητήσει ο ενδιαφερόμενος, να επιτρέψουν τη χρησιμοποίηση, για τον υπολογισμό του εξισωτικού τόκου, απλουστευμένων μεθόδων που παρέχουν παρόμοια αποτελέσματα.
Υποτμήμα 6
Λήξη του καθεστώτος
Άρθρο 520
1. Όταν εμπορεύματα εισαγωγής ή προσωρινής εξαγωγής έχουν υπαχθεί στο καθεστώς με δύο ή περισσότερες διασαφήσεις υπαγωγής στο καθεστώς και υπό την κάλυψη μιας και μόνης άδειας:
- στην περίπτωση καθεστώτος αναστολής, θεωρείται ότι η πρόσδοση νέου τελωνειακού προορισμού στα εμπορεύματα ή προϊόντα ισοδυναμεί με τη λήξη του καθεστώτος όσον αφορά τα συγκεκριμένα εμπορεύματα εισαγωγής που είχαν υπαχθεί σε αυτό με την παλαιότερη διασάφηση,
- στην περίπτωση καθεστώτος τελειοποίησης προς επανεξαγωγή (σύστημα επιστροφής) ή καθεστώτος τελειοποίησης προς επανεισαγωγή, θεωρείται ότι τα παράγωγα προϊόντα ελήφθησαν από τα συγκεκριμένα εμπορεύματα εισαγωγής ή εξαγωγής, αντιστοίχως, που είχαν υπαχθεί σε αυτό με την παλαιότερη διασάφηση.
Η εφαρμογή του πρώτου εδαφίου δεν συνεπάγεται αδικαιολόγητα πλεονεκτήματα όσον αφορά τους εισαγωγικούς δασμούς.
O δικαιούχος της άδειας δύναται να ζητήσει τη λήξη του καθεστώτος ως προς τα συγκεκριμένα εμπορεύματα εισαγωγής ή προσωρινής εξαγωγής.
2. Σε περίπτωση κατά την οποία εμπορεύματα που υπάγονται σε κάποιο καθεστώς τοποθετούνται μαζί με άλλα εμπορεύματα και σημειώνεται καταστροφή ή ανεπανόρθωτη ζημία, οι τελωνειακές αρχές δύνανται να αποδέχονται στοιχεία που προσκομίζει ο δικαιούχος της άδειας, στα οποία αναφέρεται η πραγματική ποσότητα των εμπορευμάτων που είχαν υπαχθεί στο καθεστώς και τα οποία καταστράφηκαν ή απωλέσθησαν. Όταν ο δικαιούχος δεν είναι σε θέση να παράσχει τέτοια στοιχεία, το μέρος των εμπορευμάτων που καταστράφηκε ή απωλέσθηκε προσδιορίζεται με βάση την αναλογία των εμπορευμάτων αυτού του είδους που είχαν υπαχθεί στο καθεστώς τη στιγμή που επήλθε η καταστροφή ή η απώλεια.
Άρθρο 521
1. Το αργότερο με την εκπνοή της προθεσμίας λήξης του καθεστώτος και ανεξαρτήτως του αν έχει γίνει χρήση συγκεντρωτικού υπολογισμού, σύμφωνα με το άρθρο 118 παράγραφος 2 δεύτερο εδάφιο του κώδικα:
- στην περίπτωση του καθεστώτος τελειοποίησης προς επανεξαγωγή (σύστημα αναστολής) ή μεταποίησης υπό τελωνειακό έλεγχο, ο εκκαθαριστικός λογαριασμός υποβάλλεται στο τελωνείο ελέγχου εντός 30 ημερών,
- στην περίπτωση του καθεστώτος τελειοποίησης προς επανεξαγωγή (σύστημα επιστροφής), η αίτηση επιστροφής ή διαγραφής εισαγωγικών δασμών πρέπει να υποβληθεί στο τελωνείο ελέγχου εντός έξι μηνών.
Οι τελωνειακές αρχές δύνανται να παρατείνουν την προθεσμία αυτή έστω και μετά την λήξη της, όταν αυτό απαιτείται λόγω ειδικών περιστάσεων.
2. Ο εκκαθαριστικός λογαριασμός ή η αίτηση περιλαμβάνουν κυρίως τα ακόλουθα στοιχεία, εκτός εάν το τελωνείο ελέγχου ορίζει άλλως:
α) τα στοιχεία αναφοράς της άδειας·
β) την ποσότητα ανά είδος των εμπορευμάτων εισαγωγής για τα οποία ζητείται η λήξη του καθεστώτος, η επιστροφή ή η διαγραφή δασμών ή των εμπορευμάτων εισαγωγής που έχουν υπαχθεί στο καθεστώς στο πλαίσιο του συστήματος τριγωνικών συναλλαγών·
γ) τον κωδικό ΣΟ των εμπορευμάτων εισαγωγής·
δ) τον συντελεστή εισαγωγικών δασμών, στον οποίο υπόκεινται τα εμπορεύματα εισαγωγής και, ενδεχομένως, τη δασμολογητέα αξία τους·
ε) την αναφορά στις διασαφήσεις υπαγωγής των εμπορευμάτων εισαγωγής στο καθεστώς·
στ) το είδος και την ποσότητα των παράγωγων ή μεταποιημένων προϊόντων ή των αρχικών εμπορευμάτων καθώς και τον τελωνειακό προορισμό που έλαβαν αυτά, συμπεριλαμβανομένων των στοιχείων αναφοράς των αντίστοιχων διασαφήσεων, άλλων τελωνειακών παραστατικών ή κάθε άλλου εγγράφου που έχει σχέση με τη λήξη του καθεστώτος και τις προθεσμίες λήξης του καθεστώτος·
ζ) την αξία των παράγωγων ή μεταποιημένων προϊόντων, εάν για τη λήξη του καθεστώτος χρησιμοποιείται η μέθοδος κατ' αξία·
η) τον συντελεστή απόδοσης·
θ) το ποσό των εισαγωγικών δασμών που πρέπει να καταβληθούν, να επιστραφούν ή να διαγραφούν και, κατά περίπτωση, κάθε εξισωτικού τόκου που πρέπει να καταβληθεί. Όταν αυτό το ποσό συνδέεται με την εφαρμογή του άρθρου 546, πρέπει να πραγματοποιείται σχετική μνεία·
ι) σε περίπτωση μεταποίησης υπό τελωνειακό έλεγχο, τον κωδικό ΣΟ των μεταποιημένων προϊόντων και τα στοιχεία που απαιτούνται για τον καθορισμό της δασμολογητέας αξίας.
3. Το τελωνείο ελέγχου δύναται να καταρτίζει τον εκκαθαριστικό λογαριασμό.
Τμήμα 7
Διοικητική συνεργασία
Άρθρο 522
Οι τελωνειακές αρχές γνωστοποιούν στην Επιτροπή, στις περιπτώσεις, εντός των προθεσμιών και με τη μορφή που αναφέρονται στο παράρτημα 70, τα ακόλουθα στοιχεία:
α) για το καθεστώς τελειοποίησης προς επανεξαγωγή και μεταποίησης υπό τελωνειακό έλεγχο:
i) τις εκδοθείσες άδειες,
ii) τις αιτήσεις που απορρίφθηκαν ή τις άδειες που ακυρώθηκαν ή ανακλήθηκαν, επειδή δεν πληρούνταν οι οικονομικοί όροι·
β) για το καθεστώς τελειοποίησης προς επανεισαγωγή:
i) τις άδειες που εκδόθηκαν σύμφωνα με το άρθρο 147 παράγραφος 2 του κώδικα,
ii) τις αιτήσεις που απορρίφθηκαν ή τις άδειες που ακυρώθηκαν ή ανακλήθηκαν επειδή δεν πληρούνταν οι οικονομικοί όροι.
Η Επιτροπή θέτει αυτά τα στοιχεία στη διάθεση των τελωνειακών διοικήσεων.
Άρθρο 523
Για την κοινοποίηση χρήσιμων στοιχείων σε άλλα τελωνεία που εμπλέκονται στην εφαρμογή του καθεστώτος, είναι δυνατόν να εκδίδονται τα ακόλουθα δελτία πληροφοριών που προβλέπονται στο παράρτημα 71, κατόπιν αιτήσεως του ενδιαφερομένου ή με πρωτοβουλία των τελωνειακών αρχών, εκτός εάν οι τελωνειακές αρχές έχουν συμφωνήσει να χρησιμοποιούν άλλα μέσα ανταλλαγής πληροφοριών:
α) για το καθεστώς τελωνειακής αποταμίευσης, το δελτίο πληροφοριών INF8 προς κοινοποίηση στοιχείων για τον υπολογισμό της τελωνειακής οφειλής, τα οποία εφαρμόζονται ως προς τα εμπορεύματα πριν πραγματοποιηθούν οι συνήθεις εργασίες·
β) για το καθεστώς τελειοποίησης προς επανεξαγωγή:
i) το δελτίο πληροφοριών INF 1 προς κοινοποίηση πληροφοριών σχετικά με το ύψος των δασμών, τον εξισωτικό τόκο, τα μέτρα ασφάλειας και εμπορικής πολιτικής,
ii) το δελτίο πληροφοριών INF 9 προς κοινοποίηση πληροφοριών για τα παράγωγα προϊόντα που πρόκειται να λάβουν τελωνειακό προορισμό στο πλαίσιο του συστήματος τριγωνικών συναλλαγών,
iii) το δελτίο πληροφοριών INF 5 προς κοινοποίηση, με στόχο τη δασμολογική απαλλαγή για τα προϊόντα εισαγωγής, πληροφοριών σχετικά με την προκαταβολική εξαγωγή στο πλαίσιο συστήματος τριγωνικών συναλλαγών,
iv) το δελτίο πληροφοριών INF 7 προς κοινοποίηση πληροφοριών με βάση τις οποίες παρέχεται η δυνατότητα επιστροφής ή διαγραφής δασμών στο πλαίσιο του συστήματος επιστροφής·
γ) για το καθεστώς προσωρινής εισαγωγής, το δελτίο πληροφοριών INF 6 προς κοινοποίηση στοιχείων για τον υπολογισμό της τελωνειακής οφειλής ή των ποσών των δασμών που έχουν ήδη εισπραχθεί για εμπορεύματα που έχουν μεταφερθεί·
δ) για το καθεστώς τελειοποίησης προς επανεισαγωγή, το δελτίο πληροφοριών INF 2 προς κοινοποίηση, με στόχο την επίτευξη μερικής ή πλήρους απαλλαγής δασμών για τα παράγωγα προϊόντα, πληροφοριών σχετικά με την προσωρινή εξαγωγή εμπορευμάτων στο πλαίσιο τριγωνικών συναλλαγών.
ΚΕΦΑΛΑΙΟ 2
Τελωνειακή αποταμίευση
Τμήμα 1
Γενικές διατάξεις
Άρθρο 524
Για τους σκοπούς του παρόντος κεφαλαίου και όσον αφορά τα γεωργικά προϊόντα νοούνται ως 'εμπορεύματα με προχρηματοδότηση' τα κοινοτικά εμπορεύματα που προορίζονται για εξαγωγή στην αρχική τους κατάσταση και τα οποία τυγχάνουν, πριν από την εξαγωγή, προκαταβολικής πληρωμής ποσού ίσου προς τις επιστροφές κατά την εξαγωγή, εφόσον αυτή η πληρωμή προβλέπεται από τον κανονισμό (ΕΟΚ) αριθ. 565/80 του Συμβουλίου(6).
Άρθρο 525
1. Όταν οι αποθήκες τελωνειακής αποταμίευσης είναι δημόσιες κατατάσσονται ως εξής:
α) τύπος Α, όταν την ευθύνη φέρει ο διαχειριστής αποθήκης·
β) τύπος Β, όταν την ευθύνη φέρει ο αποταμιευτής·
γ) τύπος ΣΤ, όταν τη διαχείριση ασκούν οι τελωνειακές αρχές.
2. Όταν οι αποθήκες τελωνειακής αποταμίευσης είναι ιδιωτικές και την ευθύνη φέρει ο διαχειριστής της αποθήκης, ο οποίος είναι το ίδιο πρόσωπο με τον αποταμιευτή, αλλά όχι απαραίτητα ο κύριος των εμπορευμάτων, κατατάσσονται ως εξής:
α) τύπος Δ, όταν η θέση σε ελεύθερη κυκλοφορία πραγματοποιείται με τη διαδικασία του εκτελωνισμού στον οριζόμενο από τον ενδιαφερόμενο τόπο και μπορεί να βασίζεται στο χαρακτήρα, τη δασμολογητέα αξία και την ποσότητα των εμπορευμάτων που λαμβάνονται υπόψη κατά τη στιγμή της υπαγωγής τους στο καθεστώς·
β) τύπος Ε, όταν το καθεστώς ισχύει, έστω και αν τα εμπορεύματα δεν χρειάζεται να είναι αποθηκευμένα σε χώρο εγκεκριμένο ως αποθήκη τελωνειακής αποταμίευσης·
γ) τύπος Γ, όταν δεν ισχύει καμία από τις ειδικές καταστάσεις που περιγράφονται στις προηγούμενες περιπτώσεις.
3. Μια άδεια για αποθήκη τύπου E μπορεί να προβλέπει την εφαρμογή των διαδικασιών που διέπουν τις αποθήκες τύπου Δ.
Τμήμα 2
Συμπληρωματικοί όροι που διέπουν τη χορήγηση της άδειας
Άρθρο 526
1. Κατά τη χορήγηση της άδειας οι τελωνειακές αρχές καθορίζουν τις εγκαταστάσεις ή κάθε άλλο χώρο που εγκρίνεται ως αποθήκη τελωνειακής αποταμίευσης τύπου Α, Β, Γ ή Δ. Δύνανται επίσης να εγκρίνουν εγκαταστάσεις προσωρινής εναπόθεσης ως αποθήκες τέτοιων τύπων ή να τις διαχειρίζονται οι ίδιες ως αποθήκη τύπου ΣΤ.
2. Ο ίδιος χώρος δεν μπορεί να εγκριθεί συγχρόνως για περισσότερες της μιας αποθήκες τελωνειακής αποταμίευσης.
3. Όταν τα εμπορεύματα παρουσιάζουν κίνδυνο ή είναι ενδεχόμενο να καταστρέψουν άλλα εμπορεύματα ή απαιτούν για άλλους λόγους αποθήκευση σε ειδικές εγκαταστάσεις, μπορεί να διευκρινίζεται στην άδεια ότι αυτά τα εμπορεύματα πρέπει να τοποθετούνται σε εγκαταστάσεις ειδικά εξοπλισμένες για την αποθήκευσή τους.
4. Οι αποθήκες των τύπων A, Γ, Δ και E είναι δυνατό να εγκρίνονται ως αποθήκες ανεφοδιασμού κατά την έννοια του άρθρου 40 του κανονισμού (ΕΚ) αριθ. 800/1999 της Επιτροπή(7).
5. Ενιαία άδεια μπορεί να χορηγείται μόνο για ιδιωτικές αποθήκες τελωνειακής αποταμίευσης.
Άρθρο 527
1. Άδεια χορηγείται μόνον όταν οι προβλεπόμενες συνήθεις εργασίες ή οι εργασίες τελειοποίησης προς επανεξαγωγή ή μεταποίησης υπό τελωνειακό έλεγχο των εμπορευμάτων δεν υπερτερούν της δραστηριότητας αποθήκευσης των εμπορευμάτων.
2. Άδεια δεν χορηγείται εάν οι εγκαταστάσεις τελωνειακής αποταμίευσης ή αποθήκευσης χρησιμοποιούνται για εμπορεύματα που πωλούνται λιανικώς. Εντούτοις, μπορεί να χορηγηθεί άδεια, όταν τα εμπορεύματα πωλούνται λιανικώς με απαλλαγή από εισαγωγικούς δασμούς:
α) σε ταξιδιώτες, στο πλαίσιο της κυκλοφορίας προς τρίτες χώρες·
β) στο πλαίσιο διπλωματικών ή προξενικών ρυθμίσεων·
γ) σε υπαλλήλους διεθνών οργανισμών ή μέλη των δυνάμεων του NATO.
3. Για την εφαρμογή του άρθρου 86 δεύτερη περίπτωση του κώδικα, όταν οι τελωνειακές αρχές εξετάζουν κατά πόσον το διοικητικό κόστος που προκύπτει από το καθεστώς τελωνειακής αποταμίευσης είναι δυσανάλογο με τις οικονομικές ανάγκες που καλύπτει, οι τελωνειακές αρχές λαμβάνουν υπόψη, μεταξύ άλλων, τον τύπο αποθήκης και τη διαδικασία, που μπορεί να εφαρμόζεται σε αυτήν.
Τμήμα 3
Λογιστική αποθήκης
Άρθρο 528
1. Στις αποθήκες τύπου Α, Γ, Δ και Ε, ο διαχειριστής αποθήκης είναι ο αρμόδιος για την τήρηση της λογιστικής αποθήκης.
2. Στις αποθήκες τύπου ΣΤ, το αρμόδιο τελωνείο διαχείρισης τηρεί τελωνειακές καταχωρήσεις, οι οποίες αντικαθιστούν τη λογιστική αποθήκης.
3. Στις αποθήκες τύπου B, αντί της λογιστικής αποθήκης το τελωνείο ελέγχου φυλάσσει τις διασαφήσεις υπαγωγής στο καθεστώς.
Άρθρο 529
1. Η λογιστική αποθήκης πρέπει να ανταποκρίνεται ανά πάσα στιγμή στην πραγματική κατάσταση του αποθέματος εμπορευμάτων που παραμένουν υπό καθεστώς τελωνειακής αποταμίευσης. Ο διαχειριστής της αποθήκης οφείλει να καταθέτει στο τελωνείο ελέγχου εντός της προθεσμίας που καθορίζουν οι τελωνειακές αρχές, κατάσταση που να αναφέρει το εν λόγω απόθεμα.
2. Σε περίπτωση εφαρμογής του άρθρου 112 παράγραφος 2 του κώδικα, πρέπει να αναφέρεται στη λογιστική αποθήκης η δασμολογητέα αξία των εμπορευμάτων πριν υποβληθούν στις συνήθεις εργασίες.
3. Στη λογιστική αποθήκης αναφέρονται πληροφορίες σχετικά με την προσωρινή έξοδο εμπορευμάτων και με την κοινή αποθήκευση εμπορευμάτων, σύμφωνα με το άρθρο 534 παράγραφος 2.
Άρθρο 530
1. Όταν πρόκειται για την υπαγωγή των εμπορευμάτων στο καθεστώς για αποθήκη τύπου Ε, η καταχώρηση στη λογιστική αποθήκης γίνεται ταυτόχρονα με την άφιξη των εμπορευμάτων στις εγκαταστάσεις αποθήκευσης του δικαιούχου.
2. Όταν η αποθήκη τελωνειακής αποταμίευσης χρησιμεύει παράλληλα και ως αποθήκη προσωρινής εναπόθεσης, η καταχώρηση στη λογιστική αποθήκης πραγματοποιείται κατά τη στιγμή αποδοχής της διασάφησης υπαγωγής στο καθεστώς.
3. Η καταχώρηση στη λογιστική αποθήκης που αφορά τη λήξη του καθεστώτος πραγματοποιείται το αργότερο κατά τη στιγμή της εξόδου των εμπορευμάτων από τους χώρους της αποθήκης τελωνειακής αποταμίευσης ή από τις εγκαταστάσεις αποθήκευσης του δικαιούχου.
Τμήμα 4
Άλλες διατάξεις που διέπουν τη λειτουργία του καθεστώτος
Άρθρο 531
Τα μη κοινοτικά εμπορεύματα μπορεί να αποτελούν το αντικείμενο των συνήθων εργασιών που περιγράφονται στο παράρτημα 72.
Άρθρο 532
Τα εμπορεύματα μπορεί να παραληφθούν προσωρινά για χρονικό διάστημα που δεν υπερβαίνει τους τρεις μήνες. Το διάστημα αυτό μπορεί να παραταθεί, εφόσον δικαιολογείται από τις περιστάσεις.
Άρθρο 533
Η άδεια για τη διενέργεια συνήθων εργασιών ή για την προσωρινή παραλαβή εμπορευμάτων από αποθήκη τελωνειακής αποταμίευσης χορηγείται από το τελωνείο ελέγχου κατόπιν γραπτής αίτησης και χωριστά για κάθε περίπτωση. Η αίτηση πρέπει να περιλαμβάνει όλα τα στοιχεία που είναι απαραίτητα για την εφαρμογή του καθεστώτος.
Τέτοια άδεια μπορεί να χορηγείται επίσης στο πλαίσιο της άδειας για τη λειτουργία της αποθήκης τελωνειακής αποταμίευσης. Σε αυτή την περίπτωση, το τελωνείο ελέγχου πρέπει να ενημερώνεται, κατά τον τρόπο που το ίδιο καθορίζει, ότι πρόκειται να διενεργηθούν τέτοιες εργασίες ή ότι πρόκειται να πραγματοποιηθεί προσωρινή παραλαβή των εμπορευμάτων.
Άρθρο 534
1. Όταν κοινοτικά εμπορεύματα είναι αποθηκευμένα στις εγκαταστάσεις αποθήκης τελωνειακής αποταμίευσης ή σε αποθηκευτικές εγκαταστάσεις που χρησιμοποιούνται για εμπορεύματα στο πλαίσιο του καθεστώτος τελωνειακής αποταμίευσης, μπορεί να θεσπίζονται ειδικές μέθοδοι για την εξακρίβωση της ταυτότητας αυτών των εμπορευμάτων, ιδίως με σκοπό τη διάκριση αυτών από τα εμπορεύματα που έχουν υπαχθεί στο καθεστώς τελωνειακής αποταμίευσης και είναι αποθηκευμένα στον ίδιο χώρο.
2. Οι τελωνειακές αρχές δύνανται να επιτρέπουν την από κοινού αποθήκευση όταν είναι αδύνατον να εξακριβωθεί ανά πάσα στιγμή ο τελωνειακός χαρακτήρας κάθε τύπου εμπορεύματος. Αυτή η δυνατότητα δεν ισχύει για τα εμπορεύματα με προχρηματοδότηση.
Τα εμπορεύματα υπό κοινή αποθήκευση πρέπει να υπάγονται στον ίδιο οκταψήφιο κωδικό ΣΟ, να διαθέτουν την ίδια εμπορική ποιότητα και τα ίδια τεχνικά χαρακτηριστικά.
3. Προκειμένου να διασαφιστούν για να λάβουν τελωνειακό προορισμό, τα εμπορεύματα που αποτελούν το αντικείμενο κοινής αποθήκευσης, καθώς και, υπό ιδιαίτερες περιστάσεις, τα εμπορεύματα που είναι δυνατόν να αναγνωριστούν και τα οποία πληρούν τις προϋποθέσεις που προβλέπει το δεύτερο εδάφιο της παραγράφου 2, δύνανται να θεωρηθούν είτε κοινοτικά είτε μη κοινοτικά εμπορεύματα.
Η εφαρμογή του πρώτου εδαφίου δεν πρέπει να έχει ως αποτέλεσμα να προσδίδεται συγκεκριμένος τελωνειακός χαρακτήρας σε ποσότητα εμπορευμάτων μεγαλύτερη από την ποσότητα εμπορευμάτων που όντως είχαν αυτό το χαρακτήρα και τα οποία βρίσκονταν στην αποθήκη τελωνειακής αποταμίευσης ή στις εγκαταστάσεις αποθήκευσης κατά τη στιγμή παραλαβής των εμπορευμάτων που διασαφίστηκαν για να λάβουν τελωνειακό προορισμό.
Άρθρο 535
1. Όταν οι εργασίες τελειοποίησης προς επανεξαγωγή ή μεταποίησης υπό τελωνειακό έλεγχο διενεργούνται στις εγκαταστάσεις αποθήκης τελωνειακής αποταμίευσης ή στις εγκαταστάσεις αποθήκευσης, οι διατάξεις του άρθρου 534 εφαρμόζονται κατ' αναλογία όσον αφορά τα εμπορεύματα που υπάγονται σε αυτά τα καθεστώτα.
Όταν, ωστόσο, οι εργασίες αυτές αφορούν τελειοποίηση προς επανεξαγωγή χωρίς ισοδύναμα εμπορεύματα ή μεταποίηση υπό τελωνειακό έλεγχο, οι διατάξεις του άρθρου 534 για την κοινή αποθήκευση δεν ισχύουν για τα κοινοτικά εμπορεύματα.
2. Οι καταχωρήσεις πρέπει να παρέχουν τη δυνατότητα στις τελωνειακές αρχές να επαληθεύουν ανά πάσα στιγμή την ακριβή κατάσταση όλων των εμπορευμάτων ή προϊόντων που έχουν υπαχθεί σε ένα από τα εν λόγω καθεστώτα.
ΚΕΦΑΛΑΙΟ 3
Τελειοποίηση προς επανεξαγωγή
Τμήμα 1
Γενικές διατάξεις
Άρθρο 536
Για τους σκοπούς του παρόντος κεφαλαίου νοούνται ως:
α) 'προκαταβολική εξαγωγή': το σύστημα που επιτρέπει τα παράγωγα εμπορεύματα που λαμβάνονται από ισοδύναμα εμπορεύματα να εξάγονται πριν από την υπαγωγή των εμπορευμάτων εισαγωγής στο καθεστώς με προσφυγή στο σύστημα αναστολής·
β) 'εργασία 'φασόν'': κάθε εργασία τελειοποίησης που εκτελείται σύμφωνα με τις προδιαγραφές και για λογαριασμό εντολέα εγκατεστημένου σε τρίτη χώρα και, κατά κανόνα, έναντι πληρωμής μόνο του κόστους μεταποίησης εμπορευμάτων εισαγωγής που τίθενται άμεσα ή έμμεσα στη διάθεση του δικαιούχου.
Τμήμα 2
Πρόσθετοι όροι που διέπουν τη χορήγηση της άδειας
Άρθρο 537
Η άδεια χορηγείται μόνον όταν ο αιτών προτίθεται να επανεξαγάγει ή να εξαγάγει τα κύρια παράγωγα προϊόντα.
Άρθρο 538
Άδεια είναι δυνατόν, επίσης, να χορηγείται για τα εμπορεύματα που αναφέρονται στην τέταρτη περίπτωση του άρθρου 114 παράγραφος 2 στοιχείο γ) του κώδικα, με εξαίρεση τα ακόλουθα:
α) καύσιμα, πηγές ενέργειας άλλες από αυτές που χρειάζονται για τη δοκιμή των παράγωγων προϊόντων ή για την ανίχνευση ελαττωμάτων σε εμπορεύματα εισαγωγής που απαιτούν επισκευή·
β) λιπαντικά, άλλα από αυτά που χρησιμοποιούνται για τη δοκιμή, τη ρύθμιση ή την εξόλκευση παράγωγων προϊόντων·
γ) εξοπλισμό και εργαλεία.
Άρθρο 539
Οι οικονομικοί όροι θεωρείται ότι πληρούνται, εκτός εάν η αίτηση αφορά τα εμπορεύματα εισαγωγής που αναφέρονται στο παράρτημα 73.
Εντούτοις, οι εν λόγω όροι θεωρείται, επίσης, ότι πληρούνται, όταν η αίτηση αφορά εμπορεύματα εισαγωγής που αναφέρονται στο παράρτημα 73, εφόσον:
α) η αίτηση αφορά:
i) εργασίες σε εμπορεύματα μη εμπορικού χαρακτήρα,
ii) σύμβαση έργου 'φασόν',
iii) μεταποίηση παράγωγων προϊόντων που έχουν ήδη ληφθεί από τελειοποίηση στο πλαίσιο προηγούμενης άδειας, η οποία χορηγήθηκε μετά από εξέταση των οικονομικών όρων,
iv) συνήθεις εργασίες που αναφέρονται στο άρθρο 531,
v) επισκευή,
vi) μεταποίηση σκληρού σιταριού που υπάγεται στον κωδικό ΣΟ 1001 10 00, για την παραγωγή ζυμαρικών που υπάγονται στους κωδικούς ΣΟ 1902 11 00 και 1902 19, ή
β) η συνολική αξία των εισαγόμενων εμπορευμάτων ανά αιτούντα και ανά ημερολογιακό έτος για κάθε οκταψήφιο κωδικό ΣΟ δεν υπερβαίνει τα 150000 ευρώ, ή
γ) σύμφωνα με το άρθρο 11 του κανονισμού (EΚ) αριθ. 3448/93 του Συμβουλίου(8), όταν πρόκειται για εμπορεύματα εισαγωγής που αναφέρονται στο τμήμα A του παραρτήματος 73 και ο αιτών υποβάλλει έγγραφο που έχει εκδοθεί από αρμόδια αρχή, το οποίο επιτρέπει την υπαγωγή των εν λόγω εμπορευμάτων στο καθεστώς, μέχρι την ποσότητα που καθορίζεται με βάση το ισοζύγιο προμηθειών.
Άρθρο 540
Στην άδεια διευκρινίζονται τα μέσα και οι μέθοδοι για την αναγνώριση των εμπορευμάτων εισαγωγής στα παράγωγα προϊόντα και θεσπίζονται οι όροι για την ορθή διεξαγωγή των εργασιών με τη χρησιμοποίηση ισοδύναμων εμπορευμάτων.
Τέτοιες μέθοδοι αναγνώρισης ή όροι μπορεί να περιλαμβάνουν και την εξέταση των καταχωρήσεων.
Τμήμα 3
Διατάξεις που διέπουν τη λειτουργία του καθεστώτος
Άρθρο 541
1. Στην άδεια διευκρινίζεται κατά πόσον και υπό ποιους όρους ισοδύναμα εμπορεύματα που αναφέρονται στο άρθρο 114 παράγραφος 2 στοιχείο ε) του κώδικα, τα οποία υπάγονται στον ίδιο οκταψήφιο κωδικό ΣΟ και διαθέτουν την ίδια εμπορική ποιότητα και τα ίδια τεχνικά χαρακτηριστικά με τα εμπορεύματα εισαγωγής, είναι δυνατόν να χρησιμοποιούνται για την πραγματοποίηση των εργασιών τελειοποίησης.
2. Μπορεί να επιτραπεί τα ισοδύναμα εμπορεύματα να βρίσκονται σε πιο προχωρημένο στάδιο παραγωγής από ό,τι τα εμπορεύματα εισαγωγής, εφόσον το σημαντικότερο μέρος των εργασιών τελειοποίησης, όσον αφορά τα εν λόγω ισοδύναμα εμπορεύματα, εκτελείται στην επιχείρηση του δικαιούχου ή στην επιχείρηση στην οποία διενεργείται για λογαριασμό του η μεταποίηση, εκτός εξαιρετικών περιπτώσεων.
3. Ειδικές διατάξεις, που παρατίθενται στο παράρτημα 74, εφαρμόζονται όσον αφορά τα εμπορεύματα που αναφέρονται στο εν λόγω παράρτημα.
Άρθρο 542
1. Στην άδεια καθορίζεται η προθεσμία λήξης του καθεστώτος. Όταν το δικαιολογούν οι περιστάσεις, μπορεί να χορηγηθεί παράταση ακόμη και μετά τη λήξη της αρχικά χορηγηθείσας προθεσμίας.
2. Όταν η προθεσμία λήξης του καθεστώτος εκπνέει σε συγκεκριμένη ημερομηνία για το σύνολο των εμπορευμάτων που έχουν υπαχθεί στο καθεστώς κατά τη διάρκεια μια δεδομένης χρονικής περιόδου, η άδεια μπορεί να προβλέπει ότι η προθεσμία λήξης παρατείνεται αυτομάτως για όλα τα εμπορεύματα που εξακολουθούν να υπάγονται στο καθεστώς κατά την ημερομηνία αυτή. Εντούτοις, οι τελωνειακές αρχές δύνανται να απαιτούν αυτά τα εμπορεύματα να λάβουν νέο τελωνειακό προορισμό εντός χρονικού διαστήματος που καθορίζουν οι ίδιες.
3. Ανεξαρτήτως του αν χρησιμοποιείται ή όχι συγκεντρωτικός υπολογισμός ή εφαρμόζεται η παράγραφος 2, η περίοδος λήξης του καθεστώτος για τα παρακάτω παράγωγα προϊόντα ή τα εμπορεύματα στην αρχική κατάσταση δεν πρέπει να υπερβαίνει:
α) τους τέσσερις μήνες στην περίπτωση του γάλακτος και των προϊόντων γάλακτος που αναφέρονται στο άρθρο 1 του κανονισμού (ΕΚ) αριθ. 1255/1999·
β) τους δύο μήνες στην περίπτωση της σφαγής χωρίς πάχυνση ζώων που αναφέρονται στο κεφάλαιο 1 της συνδυασμενης ονοματολογίας·
γ) τους τρεις μήνες στην περίπτωση πάχυνσης (συμπεριλαμβανομένης κατά περίπτωση της σφαγής) ζώων που υπάγονται στους κωδικούς 0104 και 0105 της συνδυασμενης ονοματολογίας·
δ) τους έξι μήνες στην περίπτωση πάχυνσης (συμπεριλαμβανομένης κατά περίπτωση της σφαγής) άλλων ζώων που αναφέρονται στο κεφάλαιο 1 της συνδυασμένης ονοματολογίας·
ε) τους έξι μήνες στην περίπτωση μεταποίησης κρέατος·
στ) τους έξι μήνες στην περίπτωση μεταποίησης άλλων γεωργικών προϊόντων, είδους επιλέξιμου για προκαταβολική πληρωμή των επιστροφών κατά την εξαγωγή που αναφέρονται στο άρθρο 1 του κανονισμού (ΕΟΚ) αριθ. 565/80, τα οποία μεταποιούνται σε προϊόντα ή εμπορεύματα που αναφέρονται στο άρθρο 2 στοιχείο β) ή γ) του ίδιου κανονισμού.
Όταν διενεργούνται διαδοχικές εργασίες μεταποίησης ή το απαιτούν εξαιρετικές περιστάσεις, τα χρονικά διαστήματα μπορεί να παρατείνονται, κατόπιν σχετικής αιτήσεως, αλλά το συνολικό διάστημα δεν μπορεί να υπερβαίνει τους δώδεκα μήνες.
Άρθρο 543
1. Σε περίπτωση προκαταβολικής εξαγωγής η άδεια διευκρινίζει την προθεσμία εντός της οποίας τα μη κοινοτικά εμπορεύματα πρέπει να διασαφιστούν για υπαγωγή στο καθεστώς, λαμβάνοντας υπόψη τον χρόνο που απαιτείται για την προμήθεια και τη μεταφορά τους στην Κοινότητα.
2. Η προθεσμία που αναφέρεται στην παράγραφο 1 δεν μπορεί να υπερβαίνει:
α) τους τρεις μήνες για τα εμπορεύματα που υπάγονται σε κοινή οργάνωση αγοράς·
β) τους έξι μήνες για όλα τα άλλα εμπορεύματα.
Ωστόσο, η προθεσμία των έξι μηνών μπορεί να παραταθεί, εφόσον ο δικαιούχος υποβάλει δεόντως αιτιολογημένη έκθεση και υπό τον όρο ότι η συνολική διάρκεια δεν μπορεί να υπερβαίνει τους δώδεκα μήνες. Όταν το δικαιολογούν οι περιστάσεις, μπορεί να χορηγείται παράταση ακόμη και μετά τη λήξη της αρχικής προθεσμίας.
Άρθρο 544
Για τη λήξη του καθεστώτος ή την υποβολή αίτησης επιστροφής εισαγωγικών δασμών, εξομοιώνονται με επανεξαγωγή ή εξαγωγή τα ακόλουθα:
α) η παράδοση παράγωγων προϊόντων σε πρόσωπα που είναι δυνατόν να απολαύουν απαλλαγής από εισαγωγικούς δασμούς σύμφωνα με τη σύμβαση της Βιέννης της 18ης Απριλίου 1961 περί των διπλωματικών σχέσεων, της σύμβασης της Βιέννης της 24ης Απριλίου 1963 περί των προξενικών σχέσεων ή με άλλες προξενικές συμβάσεις ή τη σύμβαση της Νέας Υόρκης της 16ης Δεκεμβρίου 1969 περί των ειδικών αποστολών·
β) η παράδοση παράγωγων προϊόντων στις ένοπλες δυνάμεις άλλων χωρών που σταθμεύουν στο έδαφος κράτους μέλους, όταν αυτό το κράτος μέλος χορηγεί ειδική απαλλαγή από εισαγωγικούς δασμούς σύμφωνα με το άρθρο 136 του κανονισμού (ΕΟΚ) αριθ. 918/83·
γ) η παράδοση αεροσκαφών πολιτικής αεροπορίας· εντούτοις, το τελωνείο ελέγχου δύναται να επιτρέπει τη λήξη του καθεστώτος μόλις τα εμπορεύματα εισαγωγής χρησιμοποιηθούν για πρώτη φορά για την κατασκευή, την επισκευή, την τροποποίηση ή τη μετατροπή αεροσκαφών της πολιτικής αεροπορίας ή μερών αυτών, υπό τον όρο ότι οι καταχωρήσεις του δικαιούχου είναι τέτοιες, ώστε να καθίσταται δυνατός ο έλεγχος της ορθής εφαρμογής και λειτουργίας του καθεστώτος·
δ) η παράδοση διαστημικών σκαφών και σχετικού εξοπλισμού· εντούτοις, το τελωνείο ελέγχου δύναται να επιτρέπει τη λήξη του καθεστώτος, μόλις τα εμπορεύματα εισαγωγής χρησιμοποιηθούν για πρώτη φορά για την κατασκευή, την επισκευή, την τροποποίηση ή μετατροπή δορυφόρων, των οχημάτων εκτόξευσης αυτών και του επίγειου εξοπλισμού τους, καθώς και μερών αυτών που αποτελούν αναπόσπαστο μέρος των συστημάτων, υπό τον όρο ότι οι καταχωρήσεις του δικαιούχου είναι τέτοιες, ώστε να καθίσταται δυνατός ο έλεγχος της ορθής εφαρμογής και λειτουργίας του καθεστώτος·
ε) τη διάθεση σύμφωνα με τις σχετικές διατάξεις των δευτερευόντων παράγωγων προϊόντων, των οποίων η καταστροφή υπό τελωνειακή επιτήρηση απαγορεύεται για λόγους προστασίας του περιβάλλοντος· σε αυτές τις περιπτώσεις, ο δικαιούχος οφείλει να αποδείξει ότι η λήξη του καθεστώτος σύμφωνα με τους συνήθεις κανόνες δεν είναι δυνατή ή δεν είναι οικονομικά αποδοτική.
Τμήμα 4
Διατάξεις που διέπουν τη λειτουργία του συστήματος αναστολής
Άρθρο 545
1. Η χρήση ισοδύναμων εμπορευμάτων στο πλαίσιο εργασιών τελειοποίησης, σύμφωνα με το άρθρο 115 του κώδικα, δεν υπόκειται στις διατυπώσεις υπαγωγής των εμπορευμάτων στο καθεστώς.
2. Τα ισοδύναμα εμπορεύματα και τα παράγωγα προϊόντα που κατασκευάζονται από αυτά καθίστανται μη κοινοτικά εμπορεύματα και τα εμπορεύματα εισαγωγής κοινοτικά εμπορεύματα κατά τη στιγμή της αποδοχής της διασάφησης λήξης του καθεστώτος.
Εντούτοις, όταν εμπορεύματα εισαγωγής διατίθενται στην αγορά πριν από τη λήξη του καθεστώτος, η μεταβολή του χαρακτήρα τους επέρχεται κατά τη στιγμή της διάθεσής τους στην αγορά. Σε εξαιρετικές περιπτώσεις, όταν εκτιμάται ότι τα ισοδύναμα εμπορεύματα δεν θα προσκομιστούν την κατάλληλη στιγμή, οι τελωνειακές αρχές δύνανται να επιτρέπουν, εφόσον το ζητήσει ο δικαιούχος, τα ισοδύναμα εμπορεύματα να προσκομιστούν αργότερα σε χρονική στιγμή που καθορίζουν οι ίδιες και εντός εύλογης προθεσμίας.
3. Σε περίπτωση προκαταβολικής εξαγωγής:
- τα παράγωγα προϊόντα καθίστανται μη κοινοτικά εμπορεύματα με την αποδοχή της διασάφησης εξαγωγής, υπό τον όρο ότι τα εμπορεύματα που πρόκειται να εισαχθούν θα υπαχθούν στο καθεστώς,
- τα εμπορεύματα εισαγωγής καθίστανται κοινοτικά εμπορεύματα κατά τη στιγμή της υπαγωγής τους στο καθεστώς.
Άρθρο 546
Στην άδεια διευκρινίζεται κατά πόσον τα παράγωγα προϊόντα ή τα αρχικά εμπορεύματα είναι δυνατόν να τεθούν σε ελεύθερη κυκλοφορία χωρίς την υποβολή διασάφησης, με την επιφύλαξη απαγορευτικών ή περιοριστικών μέτρων. Σε αυτή την περίπτωση, αυτά θεωρείται ότι τέθηκαν σε ελεύθερη κυκλοφορία, εφόσον δεν έχουν λάβει τελωνειακό προορισμό με την εκπνοή της προθεσμίας λήξης του καθεστώτος.
Για τους σκοπούς του άρθρου 218 παράγραφος 1 πρώτο εδάφιο του κώδικα, θεωρείται ότι η διασάφηση για θέση σε ελεύθερη κυκλοφορία υποβλήθηκε και έγινε αποδεκτή και ότι επετράπη η παραλαβή των εμπορευμάτων κατά τη στιγμή της υποβολής του εκκαθαριστικού λογαριασμού.
Τα προϊόντα ή εμπορεύματα καθίστανται κοινοτικά εμπορεύματα μόλις διατεθούν στο εμπόριο.
Άρθρο 547
Στην περίπτωση θέσης σε ελεύθερη κυκλοφορία παράγωγων προϊόντων, στις θέσεις 15, 16, 34, 41 και 42 της διασάφησης γίνεται αναφορά στα εμπορεύματα εισαγωγής. Σχετικά στοιχεία είναι δυνατόν να παρέχονται, εναλλακτικά, στο δελτίο πληροφοριών INF 1 ή σε οποιοδήποτε άλλο έγγραφο συνυποβάλλεται με τη διασάφηση.
Άρθρο 548
1. Ο πίνακας των παράγωγων προϊόντων που υπόκεινται στους εισαγωγικούς δασμούς που αντιστοιχούν σε αυτά, σύμφωνα με το άρθρο 122 στοιχείο α) πρώτη περίπτωση του κώδικα, παρατίθεται στο παράρτημα 75.
2. Σε περίπτωση καταστροφής παράγωγων προϊόντων άλλων από αυτά που περιλαμβάνονται στον πίνακα που αναφέρεται στην παράγραφο 1, αυτά θεωρείται ότι επανεξήχθησαν.
Άρθρο 549
1. Όταν τα παράγωγα προϊόντα ή τα αρχικά εμπορεύματα υπάγονται σε ένα από τα καθεστώτα αναστολής ή τίθενται σε ελεύθερη ζώνη ελέγχου τύπου I, κατά την έννοια του άρθρου 799, ή σε ελεύθερη αποθήκη ή τίθενται σε ελεύθερη ζώνη ελέγχου τύπου II, κατά την έννοια του άρθρου 799, επιτρέποντας κατ' αυτόν τον τρόπο τη λήξη του καθεστώτος, τα έγγραφα ή οι καταχωρήσεις που χρησιμοποιούνται για το συγκεκριμένο τελωνειακό προορισμό ή κάθε άλλο έγγραφο που αντικαθιστά αυτά, πρέπει να φέρει μια από τις ακόλουθες μνείες:
- Mercancías PA/S,
- AF/S-varer,
- AV/S-Waren,
- Εμπορεύματα ET/A,
- IP/S goods,
- Marchandises PA/S,
- Merci PA/S,
- AV/S-goederen,
- Mercadorias AA/S,
- SJ/S-tavaroita,
- AF/S-varor.
2. Όταν εμπορεύματα εισαγωγής που υπάγονται στο καθεστώς αποτελούν το αντικείμενο ειδικών μέτρων εμπορικής πολιτικής και αυτά τα μέτρα εξακολουθούν να ισχύουν κατά τη στιγμή κατά την οποία τα εμπορεύματα, είτε στην αρχική κατάσταση είτε με τη μορφή παράγωγων προϊόντων, υπάγονται σε ένα από τα καθεστώτα αναστολής ή τίθενται σε ελεύθερη ζώνη ελέγχου τύπου I, κατά την έννοια του άρθρου 799, ή σε ελεύθερη αποθήκη ή τίθενται σε ελεύθερη ζώνη ελέγχου τύπου II, κατά την έννοια του άρθρου 799, η μνεία που αναφέρεται στην παράγραφο 1 συμπληρώνεται με μια από τις ακόλουθες μνείες:
- Política comercial,
- Handelspolitik,
- Handelspolitik,
- Εμπορική πολιτική,
- Commercial policy,
- Politique commerciale,
- Politica commerciale,
- Handelspolitiek,
- Politica comercial,
- Kauppapolitiikka,
- Handelspolitik.
Τμήμα 5
Διατάξεις που διέπουν τη λειτουργία του συστήματος επιστροφής
Άρθρο 550
Όταν εμπορεύματα που υπάγονται στο σύστημα επιστροφής λαμβάνουν τελωνειακό προορισμό που αναφέρεται στο άρθρο 549 παράγραφος 1, οι μνείες που απαιτούνται σύμφωνα με τις εν λόγω διατάξεις είναι οι ακόλουθες:
- Mercancías PA/R,
- AF/T-varer,
- AV/R-Waren,
- Εμπορεύματα ET/E,
- IP/D goods,
- Marchandises PA/R,
- Merci PA/R,
- AV/T-goederen,
- Mercadorias AA/D,
- SJ/T-tavaroita,
- AF/R-varor.
ΚΕΦΑΛΑΙΟ 4
Μεταποίηση υπό τελωνειακό έλεγχο
Άρθρο 551
1. Το καθεστώς μεταποίησης υπό τελωνειακό έλεγχο εφαρμόζεται για τα εμπορεύματα από τη μεταποίηση των οποίων προκύπτουν προϊόντα, τα οποία υπόκεινται σε ποσό εισαγωγικών δασμών χαμηλότερο από αυτό που ισχύει για τα εμπορεύματα εισαγωγής.
Το εν λόγω καθεστώς εφαρμόζεται επίσης για τα εμπορεύματα τα οποία πρέπει να υποστούν εργασίες προκειμένου να διασφαλιστεί η συμμόρφωσή τους προς τις τεχνικές απαιτήσεις για τη θέση τους σε ελεύθερη κυκλοφορία.
2. Το άρθρο 542 παράγραφοι 1 και 2 εφαρμόζεται κατ' αναλογία.
3. Για τον καθορισμό της δασμολογητέας αξίας των μεταποιημένων προϊόντων που διασαφίζονται για θέση σε ελεύθερη κυκλοφορία, ο διασαφιστής δύναται να επιλέξει μια από τις μεθόδους που αναφέρονται στο άρθρο 30, παράγραφος 2 στοιχείο α), β) ή γ) του κώδικα ή τη δασμολογητέα αξία των εμπορευμάτων εισαγωγής με την προσθήκη του κόστους μεταποίησης.
Άρθρο 552
1. Όσον αφορά τα είδη εμπορευμάτων και τις εργασίες που αναφέρονται στο παράρτημα 76 μέρος A, θεωρείται ότι πληρούνται οι οικονομικοί όροι.
Για άλλα είδη εμπορευμάτων και εργασιών πραγματοποιείται εξέταση των οικονομικών όρων.
2. Όσον αφορά τα είδη εμπορευμάτων και τις εργασίες που αναφέρονται στο παράρτημα 76 μέρος B και δεν καλύπτονται από το μέρος A, πραγματοποιείται εξέταση των οικονομικών όρων στο πλαίσιο της επιτροπής. Εφαρμόζεται το άρθρο 504 παράγραφοι 3 και 4.
ΚΕΦΑΛΑΙΟ 5
Προσωρινή εισαγωγή
Τμήμα 1
Γενικές διατάξεις
Άρθρο 553
1. Τα ζώντα ζώα, εκτός εάν είναι αμελητέας εμπορικής αξίας, που έχουν γεννηθεί από ζώα τα οποία έχουν υπαχθεί στο καθεστώς θεωρούνται μη κοινοτικά εμπορεύματα και υπάγονται, επίσης, στο ίδιο καθεστώς.
2. Οι τελωνειακές αρχές βεβαιώνονται ότι το συνολικό χρονικό διάστημα, για το οποίο τα εμπορεύματα που υπάγονται στο καθεστώς για τον ίδιο σκοπό και υπό την ευθύνη του ίδιου δικαιούχου δεν υπερβαίνει τους 24 μήνες, έστω και όταν το καθεστώς λήγει με την υπαγωγή των εμπορευμάτων σε άλλο καθεστώς αναστολής, το οποίο ακολουθεί νέα υπαγωγή στο καθεστώς προσωρινής εισαγωγής.
Εντούτοις, εφόσον το ζητήσει ο δικαιούχος, οι ως άνω αρχές δύνανται να παρατείνουν αυτό το διάστημα κατά το χρονικό διάστημα για το οποίο τα εμπορεύματα δεν χρησιμοποιούνται, σύμφωνα με τους όρους που θεσπίζουν οι ίδιες.
3. Για τους σκοπούς του άρθρου 140 παράγραφος 3 του κώδικα, ως εξαιρετικές περιστάσεις νοείται κάθε γεγονός, ως αποτέλεσμα του οποίου χρειάζεται να παραταθεί το χρονικό διάστημα χρησιμοποίησης των εμπορευμάτων προκειμένου να επιτευχθεί ο σκοπός της προσωρινής εισαγωγής.
4. Τα εμπορεύματα που υπάγονται στο καθεστώς πρέπει να παραμείνουν στην αρχική τους κατάσταση.
Επισκευές και εργασίες συντήρησης, συμπεριλαμβανομένης της αποκατάστασης της λειτουργίας και της ρύθμισης ή μέτρα για τη διατήρηση των εμπορευμάτων ή για τη διασφάλιση της συμμόρφωσής τους προς τις τεχνικές απαιτήσεις για τη χρησιμοποίησή του στο πλαίσιο του καθεστώτος είναι αποδεκτά.
Άρθρο 554
Προσωρινή εισαγωγή με πλήρη απαλλαγή από τους εισαγωγικούς δασμούς (εφεξής: 'πλήρης απαλλαγή από εισαγωγικούς δασμούς') παραχωρείται μόνον σύμφωνα με τα άρθρα 555 έως 578.
Προσωρινή εισαγωγή με μερική απαλλαγή από τους εισαγωγικούς δασμούς δεν παραχωρείται για αναλώσιμα εμπορεύματα.
Τμήμα 2
Όροι που διέπουν τη συνολική απαλλαγή από εισαγωγικούς δασμούς
Υποτμήμα 1
Μεταφορικά μέσα
Άρθρο 555
1. Για τους σκοπούς του παρόντος υποτμήματος, νοούνται ως:
α) 'εμπορική χρήση': η χρησιμοποίηση μεταφορικού μέσου για τη μεταφορά προσώπων ή εμπορευμάτων εξ επαχθούς αιτίας ή στο πλαίσιο της οικονομικής δραστηριότητας μιας επιχείρησης·
β) 'ιδιωτική χρήση': κάθε άλλη χρήση μεταφορικού μέσου πλην της εμπορικής·
γ) 'εσωτερική κυκλοφορία': η μεταφορά προσώπων που επιβιβάζονται ή εμπορευμάτων που φορτώνονται στο εσωτερικό του τελωνειακού εδάφους της Κοινότητας για να αποβιβαστούν ή να εκφορτωθούν εντός αυτού του εδάφους.
2. Ο όρος μεταφορικό μέσο περιλαμβάνει τα συνήθη ανταλλακτικά, βοηθητικά εξαρτήματα και εξοπλισμό που το συνοδεύουν.
Άρθρο 556
Πλήρης απαλλαγή από εισαγωγικούς δασμούς παραχωρείται για τις παλέτες.
Tο καθεστώς λήγει όταν εξάγονται ή επανεξάγονται παλέτες του ίδιου τύπου και κατ' ουσία της ίδιας αξίας.
Άρθρο 557
1. Πλήρης απαλλαγή από εισαγωγικούς δασμούς παραχωρείται για εμπορευματοκιβώτια, όταν αυτά φέρουν με ανεξίτηλο τρόπο σε κατάλληλο και εμφανές σημείο τα ακόλουθα στοιχεία:
α) την ταυτότητα του ιδιοκτήτη ή του επιχειρηματία. Η αναγνώριση του ιδιοκτήτη ή του επιχειρηματία γίνεται με αναγραφή είτε του πλήρους ονόματός του είτε ενός συνδυασμού που έχει καθιερωθεί από τη χρήση, εξαιρουμένων συμβόλων, όπως εμβλήματα ή σημαίες·
β) σήματα και κωδικούς αριθμούς αναγνώρισης του εμπορευματοκιβωτίου που χρησιμοποιούνται από τον ιδιοκτήτη ή τον επιχειρηματία· το απόβαρο του εμπορευματοκιβωτίου, συμπεριλαμβανομένου όλου του σταθερού εξοπλισμού του· εντούτοις, αυτά τα στοιχεία δεν απαιτούνται στην περίπτωση σήμανσης κινητών αμαξωμάτων που χρησιμοποιούνται στις συνδυασμένες οδικές-σιδηροδρομικές μεταφορές·
γ) με εξαίρεση τα εμπορευματοκιβώτια που χρησιμοποιούνται στις αεροπορικές μεταφορές, η χώρα στην οποία είναι ταξινομημένο το εμπορευματοκιβώτιο. Η χώρα αναφέρεται είτε ολογράφως είτε με τον κωδικό της χώρας ISO άλφα-2, που προβλέπεται στα διεθνή πρότυπα ISO 3166 ή 6346 ή μέσω ενός αναγνωριστικού σήματος, το οποίο χρησιμοποιείται για να δηλωθεί η χώρα ταξινόμησης των οχημάτων με κινητήρα σε διεθνή οδική κυκλοφορία ή μέσω αριθμών, στην περίπτωση των κινητών αμαξωμάτων που χρησιμοποιούνται στις συνδυασμένες οδικές-σιδηροδρομικές μεταφορές.
Όταν η αίτηση για την έκδοση άδειας υποβάλλεται σύμφωνα με το άρθρο 497 πρώτο εδάφιο στοιχείο γ), τα εμπορευματοκιβώτια πρέπει να τελούν υπό την εποπτεία προσώπου, το οποίο εκπροσωπείται στο τελωνειακό έδαφος της Κοινότητας και το οποίο είναι σε θέση να γνωστοποιεί ανά πάσα στιγμή τη θέση τους και τα στοιχεία που αφορούν την υπαγωγή στο καθεστώς και τη λήξη του.
2. Τα εμπορευματοκιβώτια μπορεί να χρησιμοποιούνται για εσωτερική κυκλοφορία πριν από την επανεξαγωγή τους. Εντούτοις, μπορεί να χρησιμοποιηθούν μόνον μια φορά κατά τη διάρκεια κάθε παραμονής τους σε κράτος μέλος, για τη μεταφορά εμπορευμάτων που έχουν φορτωθεί και πρόκειται να εκφορτωθούν στο τελωνειακό έδαφος του ίδιου κράτους μέλους, εφόσον αλλιώς θα έπρεπε να κινηθούν κενά φορτίου στο εν λόγω έδαφος.
3. Σύμφωνα με τις διατάξεις της 'Σύμβασης της Γενεύης της 21ης Ιανουαρίου 1994, σχετικά με το τελωνειακό καθεστώς των εμπορευματοκιβωτίων που χρησιμοποιούνται σε διεθνείς μεταφορές στο πλαίσιο συνεκμετάλλευσης' που εγκρίθηκε με την απόφαση 95/137/ΕΚ του Συμβουλίου(9), οι τελωνειακές αρχές επιτρέπουν τη λήξη του καθεστώτος όταν εξάγονται ή επανεξάγονται εμπορευματοκιβώτια του ίδιου τύπου ή της ίδιας αξίας.
Άρθρο 558
1. Πλήρης απαλλαγή από εισαγωγικούς δασμούς παραχωρείται για μέσα οδικής, σιδηροδρομικής, αεροπορικής, θαλάσσιας και εσωτερικής πλωτής μεταφοράς, όταν αυτά:
α) είναι ταξινομημένα εκτός τελωνειακού εδάφους της Κοινότητας στο όνομα προσώπου εγκατεστημένου εκτός αυτού του εδάφους. Εντούτοις, εάν τα μεταφορικά μέσα δεν είναι ταξινομημένα, η ανωτέρω προϋπόθεση μπορεί να θεωρηθεί ότι πληρούται, όταν αυτά ανήκουν σε πρόσωπα εγκατεστημένα εκτός του τελωνειακού εδάφους της Κοινότητας·
β) χρησιμοποιούνται από πρόσωπο εγκατεστημένο εκτός αυτού του εδάφους, με την επιφύλαξη των άρθρων 559, 560 και 561 και
γ) στην περίπτωση εμπορικής χρήσης και με εξαίρεση τα μέσα σιδηροδρομικής μεταφοράς, χρησιμοποιούνται αποκλειστικά για μεταφορές που αρχίζουν ή τελειώνουν εκτός του τελωνειακού εδάφους της Κοινότητας. Εντούτοις, είναι δυνατόν να χρησιμοποιούνται για εσωτερική κυκλοφορία, εφόσον αυτό προβλέπεται από τις ισχύουσες διατάξεις στον τομέα των μεταφορών και ιδίως από αυτές που διέπουν τους όρους πρόσβασης και εκτέλεσης των μεταφορών.
2. Όταν αυτά τα μεταφορικά μέσα εκμισθώνονται εκ νέου από επιχείρηση ενοικίασης εγκατεστημένη στο τελωνειακό έδαφος της Κοινότητας σε πρόσωπο εγκατεστημένο εκτός αυτού του εδάφους, πρέπει να επανεξαχθούν εντός οκτώ ημερών από την έναρξη ισχύος του μισθωτήριου συμβολαίου.
Άρθρο 559
Πρόσωπα εγκατεστημένα στο τελωνειακό έδαφος της Κοινότητας επωφελούνται από την πλήρη απαλλαγή από εισαγωγικούς δασμούς:
α) όταν τίθενται στη διάθεσή τους μέσα σιδηροδρομικής μεταφοράς στο πλαίσιο συμφωνίας, βάσει της οποίας κάθε δίκτυο μπορεί να χρησιμοποιεί τις μηχανές έλξης των άλλων δικτύων ως δικές του μηχανές·
β) όταν ένα ρυμουλκούμενο όχημα προσαρτάται σε μέσο οδικής μεταφοράς ταξινομημένο στο τελωνειακό έδαφος της Κοινότητας·
γ) όταν μεταφορικό μέσο χρησιμοποιείται για περίπτωση έκτακτης ανάγκης και η χρησιμοποίησή του δεν υπερβαίνει τις πέντε ημέρες, ή
δ) όταν μεταφορικά μέσα χρησιμοποιούνται από επιχείρηση ενοικίασης με σκοπό την επανεξαγωγή τους εντός προθεσμίας που δεν υπερβαίνει τις πέντε ημέρες.
Άρθρο 560
1. Φυσικά πρόσωπα εγκατεστημένα στο τελωνειακό έδαφος της Κοινότητας επωφελούνται από την πλήρη απαλλαγή από εισαγωγικούς δασμούς, όταν χρησιμοποιούν ιδιωτικώς μεταφορικό μέσο ευκαιριακά, σύμφωνα με τις οδηγίες του δικαιούχου της ταξινόμησης του οχήματος, ο οποίος βρίσκεται στο τελωνειακό έδαφος κατά τη στιγμή της χρήσης.
Τα φυσικά πρόσωπα επωφελούνται επίσης από την πλήρη απαλλαγή από εισαγωγικούς δασμούς όταν χρησιμοποιούν μεταφορικό μέσο το οποίο έχει μισθωθεί με γραπτό συμβόλαιο ευκαιριακά:
α) προκειμένου το πρόσωπο να επιστρέψει στον τόπο μόνιμης κατοικίας του στην Κοινότητα·
β) να εγκαταλείψει την Κοινότητα, ή
γ) όταν αυτό επιτρέπεται γενικά από τις ενδιαφερόμενες τελωνειακές διοικήσεις.
2. Το μεταφορικό μέσο επανεξάγεται ή επιστρέφεται στην επιχείρηση ενοικίασης που είναι εγκατεστημένη στο τελωνειακό έδαφος της Κοινότητας:
α) εντός πέντε ημερών μετά την έναρξη ισχύος του μισθωτήριου συμβολαίου, στην περίπτωση της παραγράφου 1 στοιχείο α)·
β) εντός οκτώ ημερών μετά την έναρξη ισχύος του μισθωτήριου συμβολαίου, στην περίπτωση της παραγράφου 1 στοιχείο γ).
Το μεταφορικό μέσο επανεξάγεται εντός δύο ημερών μετά την έναρξη ισχύος του μισθωτήριου συμβολαίου, στην περίπτωση που αναφέρεται στην παράγραφο 1 στοιχείο γ).
Άρθρο 561
1. Πλήρης απαλλαγή από εισαγωγικούς δασμούς παραχωρείται όταν μεταφορικό μέσο πρόκειται να ταξινομηθεί προσωρινά στο τελωνειακό έδαφος της Κοινότητας, με σκοπό την επανεξαγωγή:
α) στο όνομα προσώπου εγκατεστημένου εκτός αυτού του εδάφους, ή
β) στο όνομα φυσικού προσώπου εγκατεστημένου εντός αυτού του εδάφους, όταν ο ενδιαφερόμενος ετοιμάζεται να μεταφέρει τη συνήθη κατοικία του εκτός αυτού του εδάφους.
Στην περίπτωση που αναφέρεται στο στοιχείο β), το μεταφορικό μέσο πρέπει να επανεξαχθεί εντός τριών μηνών από την ημερομηνία ταξινόμησης.
2. Πλήρης απαλλαγή από εισαγωγικούς δασμούς παραχωρείται όταν μεταφορικό μέσο χρησιμοποιείται για εμπορικούς ή ιδιωτικούς σκοπούς από φυσικό πρόσωπο εγκατεστημένο στο τελωνειακό έδαφος της Κοινότητας και απασχολούμενο από τον κάτοχο του μεταφορικού μέσου, ο οποίος είναι εγκατεστημένος εκτός αυτού του εδάφους, ή από φυσικό πρόσωπο καθοιονδήποτε τρόπο εξουσιοδοτημένο από τον ιδιοκτήτη.
Η ιδιωτική χρήση του μέσου πρέπει να προβλέπεται στη σύμβαση εργασίας.
Οι τελωνειακές αρχές έχουν την ευχέρεια να περιορίζουν την προσωρινή εισαγωγή μεταφορικών μέσων στο πλαίσιο της παρούσας διάταξης στην περίπτωση συστηματικής χρήσης.
3. Πλήρης απαλλαγή από εισαγωγικούς δασμούς μπορεί να χορηγηθεί σε εξαιρετικές περιπτώσεις, όταν μεταφορικά μέσα χρησιμοποιούνται για εμπορικούς σκοπούς για περιορισμένο χρονικό διάστημα από πρόσωπα εγκατεστημένα στο τελωνειακό έδαφος της Κοινότητας.
Άρθρο 562
Με την επιφύλαξη άλλων ειδικών διατάξεων, οι προθεσμίες λήξης είναι οι ακόλουθες:
α) για τα μέσα σιδηροδρομικής μεταφοράς: δώδεκα μήνες·
β) για μεταφορικά μέσα εμπορικής χρήσης άλλα από τα σιδηροδρομικά μεταφορικά μέσα: ο χρόνος που απαιτείται για την εκτέλεση των εργασιών μεταφοράς·
γ) για τα μέσα οδικής μεταφοράς ιδιωτικής χρήσης:
- που χρησιμοποιούνται από φοιτητές: η διάρκεια παραμονής του φοιτητή στο τελωνειακό έδαφος της Κοινότητας με αποκλειστικό σκοπό την πραγματοποίηση των σπουδών του,
- που χρησιμοποιούνται από πρόσωπα επιφορτισμένα με την εκτέλεση αποστολής καθορισμένης διάρκειας: η διάρκεια παραμονής αυτού του προσώπου στο τελωνειακό έδαφος της Κοινότητας με αποκλειστικό σκοπό την εκπλήρωση της αποστολής του,
- σε άλλες περιπτώσεις, συμπεριλαμβανομένων των ζώων ίππευσης και έλξης και των συστημάτων ζεύξης αυτών: έξι μήνες·
δ) για τα μέσα αεροπορικής μεταφοράς ιδιωτικής χρήσης: έξι μήνες·
ε) για τα μέσα θαλάσσιων και εσωτερικών πλωτών μεταφορών ιδιωτικής χρήσης: δεκαοκτώ μήνες.
Υποτμήμα 2
Προσωπικά είδη και εμπορεύματα για αθλητικούς σκοπούς που εισάγονται από ταξιδιώτες· υλικό ευημερίας για ναυτιλλομένους
Άρθρο 563
Πλήρης απαλλαγή από εισαγωγικούς δασμούς παραχωρείται όταν προσωπικά είδη, τα οποία λογικά απαιτούνται για το ταξίδι, και εμπορεύματα για αθλητικούς σκοπούς εισάγονται από ταξιδιώτη, όπως ορίζεται στο άρθρο 236 στοιχείο A, σημείο 1.
Άρθρο 564
Πλήρης απαλλαγή από εισαγωγικούς δασμούς παραχωρείται για το υλικό ευημερίας που προορίζεται για ναυτιλλομένους στις ακόλουθες περιπτώσεις:
α) όταν χρησιμοποιείται σε σκάφος που εκτελεί διεθνή θαλάσσια μεταφορά·
β) όταν εκφορτώνεται από τέτοιο σκάφος και χρησιμοποιείται προσωρινά στην ξηρά από το πλήρωμα, ή
γ) όταν χρησιμοποιείται από το πλήρωμα τέτοιου σκάφους σε εγκαταστάσεις μορφωτικού ή κοινωνικού χαρακτήρα υπό τη διαχείριση μη κερδοσκοπικών οργανώσεων ή σε χώρους λατρείας, όπου τελούνται τακτικά θρησκευτικές τελετές για τους ναυτιλλομένους.
Υποτμήμα 3
Υλικό που προορίζεται για την αντιμετώπιση καταστροφών· ιατρικός, χειρουργικός και εργαστηριακός εξοπλισμός· ζώα· εμπορεύματα που προορίζονται να χρησιμοποιηθούν σε παραμεθόριες περιοχές
Άρθρο 565
Πλήρης απαλλαγή από εισαγωγικούς δασμούς παραχωρείται για υλικό που προορίζεται για την αντιμετώπιση καταστροφών όταν αυτό το υλικό χρησιμοποιείται στο πλαίσιο μέτρων που λαμβάνονται για την αντιμετώπιση των συνεπειών καταστροφών ή παρόμοιων καταστάσεων που πλήττουν το τελωνειακό έδαφος της Κοινότητας, και προορίζονται για κρατικούς οργανισμούς ή για οργανισμούς αναγνωρισμένους από τις αρμόδιες αρχές.
Άρθρο 566
Πλήρης απαλλαγή από εισαγωγικούς δασμούς παραχωρείται όταν ιατρικός, χειρουργικός και εργαστηριακός εξοπλισμός που προορίζεται για διαγνωστικούς ή θεραπευτικούς σκοπούς αποστέλλεται ως χρησιδάνειο μετά από σχετική αίτηση νοσοκομείου ή άλλου νοσηλευτικού ιδρύματος, το οποίο χρειάζεται επειγόντως αυτόν τον εξοπλισμό προκειμένου να καλύψει την ανεπάρκεια του δικού του εξοπλισμού.
Άρθρο 567
Πλήρης απαλλαγή από εισαγωγικούς δασμούς παραχωρείται για ζώα που ανήκουν σε πρόσωπο εγκατεστημένο εκτός του τελωνειακού εδάφους της Κοινότητας.
Παραχωρείται για τα ακόλουθα εμπορεύματα που προορίζονται για δραστηριότητες που έχουν σχέση με την αντιμετώπιση των ιδιαιτεροτήτων που παρουσιάζουν οι παραμεθόριες περιοχές, όπως ορίζονται στις ισχύουσες διατάξεις:
α) εξοπλισμός που ανήκει σε πρόσωπο εγκατεστημένο σε παραμεθόρια περιοχή παρακείμενη στην παραμεθόριο περιοχή όπου πραγματοποιείται η προσωρινή εισαγωγή και που χρησιμοποιείται από πρόσωπο εγκατεστημένο σε αυτήν την παρακείμενη παραμεθόριο περιοχή·
β) εμπορεύματα που χρησιμοποιούνται για την κατασκευή, επισκευή ή συντήρηση υποδομής στην εν λόγω παραμεθόριο περιοχή, υπό την ευθύνη των δημοσίων αρχών.
Υποτμήμα 4
Μέσα αποθήκευσης ήχου, εικόνας ή δεδομένων· διαφημιστικό υλικό· επαγγελματικός εξοπλισμός· παιδαγωγικό και επιστημονικό υλικό
Άρθρο 568
Πλήρης απαλλαγή από εισαγωγικούς δασμούς παραχωρείται για εμπορεύματα:
α) που φέρουν αποθηκευμένο ήχο, εικόνα ή στοιχεία επεξεργασίας δεδομένων προς παρουσίαση πριν από τη διάθεσή τους στο εμπόριο ή που διατίθενται δωρεάν ή που προορίζονται για ηχογράφηση, μεταγλώττιση ή αναπαραγωγή, ή
β) τα οποία χρησιμοποιούνται αποκλειστικά για διαφημιστικούς σκοπούς.
Άρθρο 569
1. Πλήρης απαλλαγή από εισαγωγικούς δασμούς παραχωρείται για επαγγελματικό εξοπλισμό όταν αυτός:
α) ανήκει σε πρόσωπο εγκατεστημένο εκτός του τελωνειακού εδάφους της Κοινότητας·
β) εισάγεται είτε από πρόσωπο εγκατεστημένο εκτός του τελωνειακού εδάφους της Κοινότητας είτε από υπάλληλο του κατόχου, οπότε ο υπάλληλος μπορεί να είναι εγκατεστημένος στο τελωνειακό έδαφος της Κοινότητας και
γ) χρησιμοποιείται από τον εισαγωγέα ή υπό την επίβλεψή του, εκτός από περιπτώσεις συμπαραγωγών του οπτικοακουστικού τομέα.
2. Πλήρης απαλλαγή από δασμούς δεν παραχωρείται όταν ο εξοπλισμός πρόκειται να χρησιμοποιηθεί για τη βιομηχανική κατασκευή ή τη συσκευασία εμπορευμάτων ή, με εξαίρεση την περίπτωση των εργαλείων χειρός, για την εκμετάλλευση των φυσικών πόρων, για την κατασκευή, επισκευή ή συντήρηση κτιρίων ή για την εκτέλεση χωματουργικών και παρόμοιων έργων.
Άρθρο 570
Πλήρης απαλλαγή από εισαγωγικούς δασμούς παραχωρείται για παιδαγωγικό υλικό και επιστημονικό εξοπλισμό, ο οποίος:
α) ανήκει σε πρόσωπο εγκατεστημένο εκτός του τελωνειακού εδάφους της Κοινότητας·
β) εισάγεται από επιστημονικά και εκπαιδευτικά ιδρύματα ή ιδρύματα επαγγελματικής κατάρτισης του δημόσιου ή του ιδιωτικού τομέα, τα οποία είναι κατ' ουσία μη κερδοσκοπικού χαρακτήρα, και χρησιμοποιείται αποκλειστικά για τη διδασκαλία, την επαγγελματική κατάρτιση και την επιστημονική έρευνα υπό την ευθύνη αυτών των ιδρυμάτων·
γ) εισάγονται σε εύλογο αριθμό, λαμβανομένου υπόψη του σκοπού της εισαγωγής τους και
δ) δεν χρησιμοποιούνται για καθαρά εμπορικούς σκοπούς.
Υποτμήμα 5
Συσκευασίες· καλούπια, μήτρες, εγχάρακτες πλάκες (κλισέ), σχέδια, προσχέδια, όργανα μέτρησης, ελέγχου και δοκιμής και άλλα παρόμοια είδη· ειδικά εργαλεία και όργανα· εμπορεύματα για την πραγματοποίηση δοκιμών ή τα οποία θα υποβληθούν σε δοκιμές· δείγματα· εφεδρικά μέσα παραγωγής
Άρθρο 571
Πλήρης απαλλαγή από εισαγωγικούς δασμούς παραχωρείται για συσκευασίες οι οποίες:
α) εφόσον εισάγονται πλήρεις, προορίζονται για επανεξαγωγή είτε άδειες είτε πλήρεις·
β) εφόσον εισάγονται άδειες, προορίζονται για επανεξαγωγή πλήρεις.
Οι συσκευασίες δεν μπορεί να χρησιμοποιηθούν σε εσωτερική κυκλοφορία παρά μόνο για την εξαγωγή εμπορευμάτων. Στην περίπτωση που οι συσκευασίες έχουν εισαχθεί πλήρεις, η απαγόρευση αυτή ισχύει μόνον από τη στιγμή κατά την οποία αυτές αδειάζουν από το περιεχόμενό τους.
Άρθρο 572
1. Πλήρης απαλλαγή από εισαγωγικούς δασμούς παραχωρείται για καλούπια, μήτρες, εγχάρακτες πλάκες (κλισέ), σχέδια, προσχέδια, όργανα μέτρησης, ελέγχου και δοκιμής καθώς και για άλλα παρόμοια είδη, τα οποία:
α) ανήκουν σε πρόσωπο εγκατεστημένο εκτός του τελωνειακού εδάφους της Κοινότητας και
β) χρησιμοποιούνται σε κατασκευαστική διαδικασία από πρόσωπο εγκατεστημένο στο τελωνειακό έδαφος της Κοινότητας και τουλάχιστον το 75 % της παραγωγής που προκύπτει από τη χρησιμοποίησή τους εξάγεται εκτός αυτού του εδάφους.
2. Πλήρης απαλλαγή από εισαγωγικούς δασμούς παραχωρείται για ειδικά εργαλεία και όργανα, τα οποία:
α) ανήκουν σε πρόσωπο εγκατεστημένο εκτός του τελωνειακού εδάφους της Κοινότητας και
β) τίθενται δωρεάν στη διάθεση προσώπου εγκατεστημένου στο τελωνειακό έδαφος της Κοινότητας για να χρησιμοποιηθούν στην κατασκευή εμπορευμάτων τα οποία πρόκειται να εξαχθούν στο σύνολό τους.
Άρθρο 573
Πλήρης απαλλαγή από εισαγωγικούς δασμούς παραχωρείται όταν:
α) εμπορεύματα υπόκεινται σε δοκιμές, πειράματα ή επιδείξεις·
β) εμπορεύματα, τα οποία πρέπει να υποβληθούν σε ικανοποιητικές δοκιμές αποδοχής, εισάγονται στο πλαίσιο πωλητήριας σύμβασης που προβλέπει τη διενέργεια αυτών των δοκιμών αποδοχής και υπόκεινται σε αυτές·
γ) εμπορεύματα χρησιμοποιούνται για τη διενέργεια δοκιμών, πειραμάτων και επιδείξεων μη κερδοσκοπικού χαρακτήρα.
Για τα εμπορεύματα που αναφέρονται στο στοιχείο β) η προθεσμία λήξης είναι έξι μήνες.
Άρθρο 574
Πλήρης απαλλαγή από εισαγωγικούς δασμούς παραχωρείται όταν εισάγονται δείγματα σε εύλογες ποσότητες και χρησιμοποιούνται αποκλειστικά σε παρουσιάσεις ή επιδείξεις στο τελωνειακό έδαφος της Κοινότητας.
Άρθρο 575
Πλήρης απαλλαγή από εισαγωγικούς δασμούς παραχωρείται όταν εφεδρικά μέσα παραγωγής τίθενται, προσωρινά, στη διάθεση του πελάτη από τον προμηθευτή ή τον επισκευαστή, μέχρι την παράδοση ή την επιδιόρθωση παρόμοιων εμπορευμάτων.
Η προθεσμία λήξης είναι έξι μήνες.
Υποτμήμα 6
Εμπορεύματα που προορίζονται για εκδηλώσεις ή για πώληση
Άρθρο 576
1. Πλήρης απαλλαγή από εισαγωγικούς δασμούς παραχωρείται όταν εμπορεύματα προορίζονται να εκτεθούν ή να χρησιμοποιηθούν στο πλαίσιο δημόσιας εκδήλωσης, που δεν διοργανώνεται αποκλειστικά με σκοπό την πώληση αυτών των προϊόντων ή τα οποία παράγονται κατά τη διάρκεια τέτοιων εκδηλώσεων από εμπορεύματα που έχουν υπαχθεί στο καθεστώς.
Κατ' εξαίρεση, οι αρμόδιες τελωνειακές αρχές δύνανται να επιτρέπουν την υπαγωγή στο καθεστώς για άλλες εκδηλώσεις.
2. Πλήρης απαλλαγή από εισαγωγικούς δασμούς παραχωρείται όταν εμπορεύματα που υπόκεινται σε έγκριση δεν είναι δυνατόν να εισαχθούν ως δείγματα και ο μεν αποστολέας επιθυμεί από την πλευρά του να πωλήσει τα εμπορεύματα ο δε παραλήπτης επιθυμεί να αποφασίσει την αγορά τους, αφού πρώτα τα ελέγξει.
Η προθεσμία λήξης είναι δύο μήνες.
3. Πλήρης απαλλαγή από εισαγωγικούς δασμούς παραχωρείται όταν:
α) έργα τέχνης, αντικείμενα για συλλογές και αρχαιολογικά αντικείμενα, όπως καθορίζονται στο παράρτημα I της οδηγίας 77/388/EΟΚ εισάγονται για να εκτεθούν με σκοπό, ενδεχομένως, να πωληθούν·
β) εμπορεύματα άλλα από αυτά που έχουν κατασκευαστεί πρόσφατα εισάγονται με σκοπό την πώλησή τους σε πλειστηριασμό.
Υποτμήμα 7
Ανταλλακτικά, εξαρτήματα και εξοπλισμός· άλλα εμπορεύματα
Άρθρο 577
Πλήρης απαλλαγή από εισαγωγικούς δασμούς παραχωρείται όταν ανταλλακτικά, εξαρτήματα και εξοπλισμός χρησιμοποιούνται για την επισκευή και τη συντήρηση, συμπεριλαμβανομένης της αποκατάστασης της λειτουργίας, της ρύθμισης και της διατήρησης, των εμπορευμάτων που έχουν υπαχθεί στο καθεστώς.
Άρθρο 578
Πλήρης απαλλαγή από εισαγωγικούς δασμούς είναι δυνατόν να παραχωρείται όταν εμπορεύματα άλλα από αυτά που απαριθμούνται στα άρθρα 556 έως 577 ή τα οποία δεν πληρούν τους όρους των εν λόγω άρθρων, εισάγονται:
α) ευκαιριακά και για χρονικό διάστημα που δεν υπερβαίνει τους τρεις μήνες,
ή
β) σε ειδικές περιπτώσεις χωρίς επιπτώσεις στον οικονομικό τομέα.
Τμήμα 3
Διατάξεις που διέπουν τη λειτουργία του καθεστώτος
Άρθρο 579
Όταν προσωπικά είδη, εμπορεύματα που εισάγονται για αθλητικούς σκοπούς ή μεταφορικά μέσα διασαφίζονται προφορικά ή μέσω κάθε άλλης πράξης για υπαγωγή στο καθεστώς, οι τελωνειακές αρχές δύνανται να απαιτούν την υποβολή γραπτής διασάφησης, όταν το ύψος των εισαγωγικών δασμών είναι μεγάλο ή όταν υφίσταται σοβαρός κίνδυνος μη συμμόρφωσης προς τις υποχρεώσεις που συνεπάγεται το καθεστώς.
Άρθρο 580
1. Διασαφήσεις υπαγωγής στο καθεστώς με τη χρήση δελτίων ATA/CPD γίνονται αποδεκτές, εφόσον αυτά τα δελτία έχουν εκδοθεί σε συμμετέχουσα χώρα και φέρουν θεώρηση και καλύπτονται από εγγύηση συσταθείσα από επιχείρηση που αποτελεί μέλος διεθνούς ομάδας εγγυητών.
Εκτός εάν προβλέπεται άλλως σε διμερείς ή πολυμερείς συμφωνίες, ως συμμετέχουσα χώρα νοείται συμβαλλόμενο μέρος της σύμβασης ATA ή της σύμβασης της Κωνσταντινούπολης, το οποίο έχει αποδεχθεί τις συστάσεις του Συμβουλίου Τελωνειακής Συνεργασίας της 25ης Ιουνίου 1992 σχετικά με την αποδοχή του δελτίου ATA και του δελτίου CPD για το καθεστώς προσωρινής εισαγωγής.
2. Η παράγραφος 1 εφαρμόζεται μόνο στα δελτία ATA/CPD τα οποία:
α) αφορούν εμπορεύματα και χρήσεις που καλύπτονται από τις ως άνω συμβάσεις ή συμφωνίες·
β) φέρουν βεβαίωση των τελωνειακών αρχών στη θέση που προορίζεται προς τούτο στο εξώφυλλο του δελτίου και
γ) ισχύουν στο τελωνειακό έδαφος της Κοινότητας.
Το δελτίο ATA/CPD υποβάλλεται στο τελωνείο εισόδου στο τελωνειακό έδαφος της Κοινότητας, εκτός εάν αυτό το τελωνείο δεν είναι σε θέση να ελέγξει κατά πόσον πληρούνται οι όροι υπαγωγής στο καθεστώς.
3. Τα άρθρα 454, 455 και 458 έως 461 ισχύουν κατ' αναλογία όσον αφορά εμπορεύματα που υπάγονται στο καθεστώς και καλύπτονται από δελτία ATA.
Άρθρο 581
1. Με την επιφύλαξη των ειδικών συστημάτων εγγυήσεων για τα δελτία ATA/CPD, η υπαγωγή στο καθεστώς με την υποβολή γραπτής διασάφησης υπόκειται στην σύσταση εγγύησης, εκτός από τις περιπτώσεις που αναφέρονται στο παράρτημα 77.
2. Προκειμένου να διευκολύνεται ο έλεγχος του καθεστώτος, οι τελωνειακές αρχές δύνανται να απαιτούν την τήρηση καταχωρήσεων.
Άρθρο 582
1. Όταν εμπορεύματα, τα οποία έχουν υπαχθεί στο καθεστώς σύμφωνα με το άρθρο 576 διασαφίζονται για θέση σε ελεύθερη κυκλοφορία, το ποσό της τελωνειακής οφειλής καθορίζεται με βάση τα στοιχεία υπολογισμού που εφαρμόζονταν ως προς αυτά τα εμπορεύματα κατά τη στιγμή της αποδοχής της διασάφησης για θέση σε ελεύθερη κυκλοφορία.
Όταν εμπορεύματα, τα οποία έχουν υπαχθεί στο καθεστώς σύμφωνα με το άρθρο 576, παραδίδονται στην αγορά, θεωρείται ότι προσκομίζονται στο τελωνείο όταν διασαφίζονται για τη θέση σε ελεύθερη κυκλοφορία πριν από το τέλος της περιόδου λήξης του καθεστώτος.
2. Για τους σκοπούς της λήξης του καθεστώτος όσον αφορά εμπορεύματα που αναφέρονται στο άρθρο 576 παράγραφος 1, η ανάλωση, η καταστροφή ή η δωρεάν διανομή στο κοινό κατά τη διάρκεια της εκδήλωσης πρέπει να θεωρείται ως επανεξαγωγή, υπό τον όρο ότι η ποσότητά τους αντιστοιχεί στο χαρακτήρα της εκδήλωσης, στον αριθμό των επισκεπτών και στην έκταση της συμμετοχής του δικαιούχου σε αυτήν.
Το πρώτο εδάφιο δεν εφαρμόζεται όσον αφορά τα αλκοολούχα ποτά, τον καπνό και τα καύσιμα.
Άρθρο 583
Όταν τα εμπορεύματα που έχουν υπαχθεί στο καθεστώς υπάγονται σε ένα από τα καθεστώτα αναστολής ή εισέρχονται σε ελεύθερη ζώνη ελέγχου τύπου I, κατά την έννοια του άρθρου 799, ή σε ελεύθερη αποθήκη ή τοποθετούνται σε ελεύθερη ζώνη ελέγχου τύπου II, κατά την έννοια του άρθρου 799, επιτρέποντας με αυτόν τον τρόπο τη λήξη του καθεστώτος προσωρινής εισαγωγής, τα έγγραφα εκτός των δελτίων ATA/CPD ή οι καταχωρήσεις που χρησιμοποιούνται για να λάβουν τα εμπορεύματα τελωνειακό προορισμό ή οποιοδήποτε έγγραφο αντικαθιστά τα προηγούμενα πρέπει να περιλαμβάνουν μια από τις ακόλουθες μνείες:
- Mercancías IT,
- MI-varer,
- VV-Waren,
- Εμπορεύματα ΠΕ,
- ΤA goods,
- Marchandises ΑΤ,
- Merci ΑΤ,
- TI-goederen,
- Mercadorias IT,
- VM-tavaroita,
- TI-varor.
Άρθρο 584
Όσον αφορά τα μέσα σιδηροδρομικής μεταφοράς που χρησιμοποιούνται από κοινού στο πλαίσιο σχετικής συμφωνίας, το καθεστώς λήγει, επίσης, όταν μέσα σιδηροδρομικής μεταφοράς του ίδιου τύπου ή της ίδιας αξίας με εκείνα τα οποία τέθηκαν στη διάθεση προσώπου εγκατεστημένου στο τελωνειακό έδαφος της Κοινότητας εξάγονται ή επανεξάγονται.
ΚΕΦΑΛΑΙΟ 6
Τελειοποίηση προς επανεισαγωγή
Τμήμα 1
Πρόσθετοι όροι που διέπουν τη χορήγηση της άδειας
Άρθρο 585
1. Εκτός εάν υπάρχουν ενδείξεις περί του αντιθέτου, θεωρείται ότι τα ουσιώδη συμφέροντα του κοινοτικού μεταποιητικού κλάδου δεν θίγονται σοβαρά.
2. Σε περίπτωση κατά την οποία υποβάλλεται αίτηση άδειας από πρόσωπο το οποίο εξάγει τα εμπορεύματα προσωρινής εξαγωγής χωρίς να αναθέτει το ίδιο τις εργασίες τελειοποίησης, οι τελωνειακές αρχές προβαίνουν σε προηγούμενη εξέταση των όρων που θεσπίζονται στο άρθρο 147 παράγραφος 2 του κώδικα με βάση τα σχετικά υποβαλλόμενα έγγραφα. Τα άρθρα 503 και 504 εφαρμόζονται κατ' αναλογία.
Άρθρο 586
1. Στην άδεια διευκρινίζονται τα μέσα και οι μέθοδοι με βάση τα οποία διαπιστώνεται κατά πόσον τα παράγωγα προϊόντα προέκυψαν από μεταποίηση των εμπορευμάτων προσωρινής εξαγωγής ή κατά πόσον πληρούνται οι όροι για τη χρήση του συστήματος σταθερών ανταλλαγών.
Αυτά τα μέσα και οι μέθοδοι είναι δυνατόν να περιλαμβάνουν τη χρήση του εγγράφου πληροφοριών που παρατίθεται στο παράρτημα 104 και την εξέταση των καταχωρήσεων.
2. Όταν ο χαρακτήρας των εργασιών μεταποίησης δεν παρέχει τη δυνατότητα να διαπιστωθεί κατά πόσον τα παράγωγα προϊόντα όντως προέκυψαν από τα εμπορεύματα προσωρινής εξαγωγής, η χορήγηση άδειας εξακολουθεί να είναι δυνατή σε δεόντως αιτιολογημένες περιπτώσεις υπό τον όρο ότι ο αιτών είναι σε θέση να προσφέρει επαρκείς εγγυήσεις ότι τα εμπορεύματα που χρησιμοποιήθηκαν κατά τις εργασίες μεταποίησης ανήκουν στον ίδιο οκταψήφιο κωδικό ΣΟ και διαθέτουν την ίδια εμπορική ποιότητα και τα ίδια τεχνικά χαρακτηριστικά με τα εμπορεύματα προσωρινής εξαγωγής. Η άδεια διευκρινίζει τους όρους χρησιμοποίησης του καθεστώτος.
Άρθρο 587
Όταν η υπαγωγή στο καθεστώς ζητείται με σκοπό την επισκευή, πρέπει τα μεν εμπορεύματα προσωρινής εξαγωγής να είναι επισκευάσιμα το δε καθεστώς να μην χρησιμοποιείται απλώς για τη βελτίωση των τεχνικών δυνατοτήτων των εμπορευμάτων.
Τμήμα 2
Διατάξεις που διέπουν τη λειτουργία του καθεστώτος
Άρθρο 588
1. Στην άδεια διευκρινίζεται η προθεσμία λήξης του καθεστώτος. Όταν αυτό δικαιολογείται από τις περιστάσεις, η ανωτέρω προθεσμία είναι δυνατόν να παραταθεί έστω και μετά τη λήξη της αρχικής προθεσμίας.
2. Το άρθρο 157 παράγραφος 2 του κώδικα εφαρμόζεται έστω και μετά τη λήξη της αρχικής προθεσμίας.
Άρθρο 589
1. Η διασάφηση υπαγωγής των εμπορευμάτων προσωρινής εξαγωγής στο καθεστώς καταρτίζεται σύμφωνα με τις διατάξεις που διέπουν την εξαγωγή.
2. Στην περίπτωση προκαταβολικής εισαγωγής, τα έγγραφα που συνοδεύουν τη διασάφηση για θέση σε ελεύθερη κυκλοφορία περιλαμβάνουν αντίγραφο της άδειας, εκτός αν αυτή η άδεια έχει ζητηθεί σύμφωνα με το άρθρο 497 παράγραφος 3 στοιχείο δ). Το άρθρο 220 παράγραφος 3 εφαρμόζεται κατ' αναλογία.
Τμήμα 3
Διατάξεις σχετικά με τον υπολογισμό της δασμολογικής απαλλαγής
Άρθρο 590
1. Για τον υπολογισμό του αφαιρετέου ποσού, δεν λαμβάνονται υπόψη οι δασμοί αντιντάμπινγκ και οι αντισταθμιστικοί δασμοί.
Τα δευτερεύοντα παράγωγα προϊόντα που συνίστανται σε στερεά απόβλητα, απορρίμματα μετάλλων, κατάλοιπα, αποκόμματα και υπολείμματα θεωρείται ότι συμπεριλαμβάνονται.
2. Κατά τον καθορισμό της αξίας των εμπορευμάτων προσωρινής εξαγωγής με βάση μία από τις μεθόδους που αναφέρονται στο άρθρο 151 παράγραφος 2 δεύτερο εδάφιο του κώδικα, τα έξοδα φόρτωσης, μεταφοράς και ασφάλισης των εμπορευμάτων προσωρινής εξαγωγής στον τόπο όπου πραγματοποιήθηκε η εργασία ή η τελευταία εργασία τελειοποίησης δεν πρέπει να περιλαμβάνονται:
α) στην αξία των εμπορευμάτων προσωρινής εξαγωγής η οποία λαμβάνεται υπόψη κατά τον προσδιορισμό της δασμολογητέας αξίας των παράγωγων προϊόντων, σύμφωνα με το άρθρο 32 παράγραφος 1 στοιχείο β), σημείο i) του κώδικα, ή
β) στις δαπάνες τελειοποίησης, όταν η αξία των εμπορευμάτων προσωρινής εξαγωγής δεν μπορεί να καθοριστεί σύμφωνα με το άρθρο 32 παράγραφος 1 στοιχείο β), σημείο i) του κώδικα.
Τα έξοδα φόρτωσης, μεταφοράς και ασφάλισης των παράγωγων προϊόντων από τον τόπο όπου πραγματοποιήθηκε η εργασία ή η τελευταία εργασία τελειοποίησης μέχρι τον τόπο εισόδου των προϊόντων στο τελωνειακό έδαφος της Κοινότητας πρέπει να περιλαμβάνονται στις δαπάνες τελειοποίησης.
Τα έξοδα φόρτωσης, μεταφοράς και ασφάλισης περιλαμβάνουν:
α) τις προμήθειες και τα μεσιτικά έξοδα, με εξαίρεση τις προμήθειες αγοράς·
β) το κόστος των δοχείων, που δεν αποτελούν αναπόσπαστο μέρος των εμπορευμάτων προσωρινής εξαγωγής·
γ) το κόστος συσκευασίας, συμπεριλαμβανομένου του κόστους των εργατικών και των υλικών·
δ) τα έξοδα χειρισμού των εμπορευμάτων που προκύπτουν σε σχέση με τη μεταφορά τους.
Άρθρο 591
Κατόπιν αιτήσεως, μπορεί να χορηγηθεί μερική απαλλαγή από εισαγωγικούς δασμούς, με τη χρησιμοποίηση του κόστους των εργασιών τελειοποίησης ως βάσης για τον υπολογισμό της δασμολογητέας αξίας.
Με εξαίρεση τα εμπορεύματα μη εμπορικού χαρακτήρα, το πρώτο εδάφιο δεν ισχύει, όταν τα εμπορεύματα προσωρινής εξαγωγής που δεν είναι κοινοτικού χαρακτήρα, κατά την έννοια του τίτλου II κεφάλαιο 2 τμήμα 1 του κώδικα, έχουν τεθεί σε ελεύθερη κυκλοφορία με μηδενικό δασμό.
Τα άρθρα 29 έως 35 του κώδικα εφαρμόζονται κατ' αναλογία όσον αφορά το κόστος τελειοποίησης κατά τον υπολογισμό του οποίου δεν λαμβάνονται υπόψη τα εμπορεύματα προσωρινής εξαγωγής.
Άρθρο 592
Στην περίπτωση επιχειρήσεων που διενεργούν συχνά εργασίες τελειοποίησης στο πλαίσιο άδειας που δεν καλύπτει την επισκευή, οι τελωνειακές αρχές δύνανται, εφόσον το ζητήσει ο δικαιούχος, να ορίσουν έναν μέσο δασμολογικό συντελεστή που ισχύει για όλες αυτές τις εργασίες (συγκεντρωτική λήξη του καθεστώτος).
Αυτός ο δασμολογικός συντελεστής καθορίζεται κάθε φορά για χρονικό διάστημα που δεν υπερβαίνει τους δώδεκα μήνες και ισχύει προσωρινά για παράγωγα προϊόντα που τίθενται σε ελεύθερη κυκλοφορία κατά τη διάρκεια αυτής της περιόδου. Στο τέλος κάθε περιόδου, οι τελωνειακές αρχές προβαίνουν σε τελικό υπολογισμό και, όπου κρίνεται σκόπιμο, εφαρμόζουν τις διατάξεις του άρθρου 220, παράγραφος 1 ή του άρθρου 236 του κώδικα."
29. Το κεφάλαιο 1 (άρθρα 799 έως 840) του τίτλου V του μέρους II αντικαθίσταται από το ακόλουθο κείμενο: "ΚΕΦΑΛΑΙΟ I
Ελεύθερες ζώνες και ελεύθερες αποθήκες
Τμήμα 1
Κοινές διατάξεις στα τμήματα 2 και 3
Υποτμήμα 1
Ορισμοί και γενικές διατάξεις
Άρθρο 799
Για τους σκοπούς του παρόντος κεφαλαίου νοούνται ως:
α) 'έλεγχος τύπου I': ο έλεγχος που βασίζεται κυρίως στην ύπαρξη περίφραξης·
β) 'έλεγχος τύπου II': ο έλεγχος που βασίζεται κυρίως στις διατυπώσεις, οι οποίες διεκπεραιώνονται σύμφωνα με τις απαιτήσεις της διαδικασίας του καθεστώτος τελωνειακής αποταμίευσης·
γ) 'επιχειρηματίας': κάθε πρόσωπο που ασκεί δραστηριότητα αποθήκευσης, επεξεργασίας, μεταποίησης, πώλησης ή αγοράς εμπορευμάτων σε ελεύθερη ζώνη ή ελεύθερη αποθήκη.
Άρθρο 800
Οποιοδήποτε πρόσωπο μπορεί να ζητήσει από τις τελωνειακές αρχές που ορίζουν τα κράτη μέλη τη σύσταση ελεύθερης ζώνης ή τη δημιουργία ελεύθερης αποθήκης σε οποιοδήποτε τμήμα του τελωνειακού εδάφους της Κοινότητας.
Άρθρο 801
1. Η αίτηση άδειας για την κατασκευή ακινήτου σε ελεύθερη ζώνη υποβάλλεται γραπτώς.
2. Στην αίτηση που αναφέρεται στην παράγραφο 1 πρέπει να προσδιορίζεται η δραστηριότητα για την οποία θα χρησιμοποιείται το οίκημα και να περιλαμβάνονται όλες οι πληροφορίες που θα επιτρέπουν στις τελωνειακές αρχές, που έχουν ορισθεί από τα κράτη μέλη, να αξιολογήσουν τη δυνατότητα χορήγησης της άδειας.
3. Οι αρμόδιες τελωνειακές αρχές εκδίδουν την άδεια, όταν αυτή δεν παρεμποδίζει την εφαρμογή της τελωνειακής νομοθεσίας.
4. Οι παράγραφοι 1, 2 και 3 εφαρμόζονται, επίσης, σε περιπτώσεις μετατροπής οικήματος το οποίο βρίσκεται σε ελεύθερη ζώνη ή οικήματος που αποτελεί ελεύθερη αποθήκη.
Άρθρο 802
Οι τελωνειακές αρχές των κρατών μελών γνωστοποιούν στην Επιτροπή τα ακόλουθα στοιχεία:
α) τις ελεύθερες ζώνες, που υφίστανται και λειτουργούν στην Κοινότητα σύμφωνα με την κατάταξη του άρθρου 799·
β) τις εξουσιοδοτημένες τελωνειακές αρχές, στις οποίες πρέπει να υποβάλλεται η αίτηση που αναφέρεται στο άρθρο 804.
Η Επιτροπή δημοσιεύει τις πληροφορίες που αναφέρονται στα ανωτέρω στοιχεία α) και β) στην Επίσημη Εφημερίδα των Ευρωπαϊκών Κοινοτήτων, σειρά C.
Υποτμήμα 2
Έγκριση της λογιστικής αποθήκης
Άρθρο 803
1. Η άσκηση δραστηριοτήτων εκ μέρους ενός επιχειρηματία υπόκειται στην έγκριση, εκ μέρους των τελωνειακών αρχών, της λογιστικής αποθήκης που αναφέρεται:
- στο άρθρο 176 του κώδικα, όταν πρόκειται για ελεύθερη ζώνη ελέγχου τύπου I ή για ελεύθερη αποθήκη,
- στο άρθρο 105 του κώδικα, όταν πρόκειται για ελεύθερη ζώνη ελέγχου τύπου II.
2. Η έγκριση της λογιστικής αποθήκης παρέχεται γραπτώς. Χορηγείται μόνον στα πρόσωπα που προσφέρουν όλες τις εγγυήσεις που απαιτούνται για την εφαρμογή των διατάξεων που διέπουν τις ελεύθερες ζώνες και τις ελεύθερες αποθήκες.
Άρθρο 804
1. Η αίτηση για την έγκριση της λογιστικής αποθήκης υποβάλλεται γραπτώς στις τελωνειακές αρχές που ορίζονται προς τούτο από το κράτος μέλος, στο οποίο βρίσκεται η ελεύθερη ζώνη ή η ελεύθερη αποθήκη.
2. Η αίτηση που αναφέρεται στην παράγραφο 1 αναφέρει επακριβώς ποιες δραστηριότητες πρόκειται να εκτελεστούν· αυτή η πληροφορία θεωρείται ότι αποτελεί τη γνωστοποίηση που αναφέρεται στο άρθρο 172 παράγραφος 1 του κώδικα περιλαμβάνει τα ακόλουθα:
α) λεπτομερή περιγραφή της λογιστικής αποθήκης που έχει τηρηθεί ή που πρόκειται να τηρηθεί·
β) τη φύση και τον τελωνειακό χαρακτήρα των εμπορευμάτων τα οποία αφορούν οι συγκεκριμένες δραστηριότητες·
γ) κατά περίπτωση, το τελωνειακό καθεστώς, υπό το οποίο πρόκειται να ασκηθούν αυτές οι δραστηριότητες και
δ) κάθε άλλη πληροφορία που χρειάζονται οι τελωνειακές αρχές προκειμένου να είναι σε θέση να εξασφαλίσουν την ορθή εφαρμογή των διατάξεων.
Τμήμα 2
Διατάξεις που διέπουν τις ελεύθερες ζώνες ελέγχου τύπου I και τις ελεύθερες αποθήκες
Υποτμήμα 1
Έλεγχοι
Άρθρο 805
Η περίφραξη που περικλείει τις ελεύθερες ζώνες πρέπει να είναι τέτοια, ώστε να διευκολύνει την εκ μέρους των τελωνειακών αρχών επιτήρηση από το εξωτερικό της ελεύθερης ζώνης και να αποκλείει τη δυνατότητα παράτυπης εξόδου εμπορευμάτων από αυτήν.
Το πρώτο εδάφιο ισχύει, επίσης, κατ' αναλογία όσον αφορά τις ελεύθερες αποθήκες.
Η περιοχή που βρίσκεται αμέσως έξω από την περίφραξη πρέπει να διευθετείται με τέτοιον τρόπο, ώστε να επιτρέπει την κατάλληλη επιτήρηση εκ μέρους των τελωνειακών αρχών. Για την πρόσβαση στην εν λόγω περιοχή απαιτείται η συγκατάθεση των ως άνω αρχών.
Άρθρο 806
Η λογιστική αποθήκης, που τηρείται για ελεύθερη ζώνη ή ελεύθερη αποθήκη, περιλαμβάνει τα ακόλουθα στοιχεία:
α) στοιχεία που αφορούν τα σήματα, τους αριθμούς αναγνώρισης, το πλήθος και τη φύση των δεμάτων, την ποσότητα και την περιγραφή των εμπορευμάτων σύμφωνα με τη συνήθη εμπορική ονομασία τους και, ενδεχομένως τα σήματα για την εξακρίβωση της ταυτότητας του εμπορευματοκιβωτίου·
β) τα στοιχεία που απαιτούνται για την παρακολούθηση των εμπορευμάτων ανά πάσα στιγμή και ιδίως το χώρο όπου βρίσκονται, τον τελωνειακό προορισμό που τους προσδίδεται μετά την αποθήκευση στην ελεύθερη ζώνη ή την ελεύθερη αποθήκη ή την επανεισαγωγή τους σε άλλο τμήμα του τελωνειακού εδάφους της Κοινότητας·
γ) τα στοιχεία αναφοράς του παραστατικού μεταφοράς, το οποίο χρησιμοποιείται κατά την είσοδο και την έξοδο των εμπορευμάτων·
δ) αναφορά του τελωνειακού χαρακτήρα και, κατά περίπτωση, στοιχεία του πιστοποιητικού, το οποίο βεβαιώνει αυτόν το χαρακτήρα, όπως αναφέρεται στο άρθρο 812·
ε) τα στοιχεία που αφορούν τις συνήθεις εργασίες·
στ) κατά περίπτωση, μία από τις μνείες που αναφέρονται στα άρθρα 549, 550 ή 583·
ζ) τα στοιχεία που αφορούν τα εμπορεύματα τα οποία, σε περίπτωση θέσης σε ελεύθερη κυκλοφορία ή υπαγωγής σε καθεστώς προσωρινής εισαγωγής, δεν υπόκεινται σε εισαγωγικούς δασμούς ή σε μέτρα εμπορικής πολιτικής και η χρήση ή ο προορισμός των οποίων πρέπει να ελέγχονται.
Οι τελωνειακές αρχές δύνανται να παραιτηθούν από την απαίτηση της παροχής ορισμένων από τα ανωτέρω στοιχεία, όταν αυτό δεν έχει επιπτώσεις στη δυνατότητα εποπτείας ή ελέγχου της ελεύθερης ζώνης ή της ελεύθερης αποθήκης.
Σε περίπτωση κατά την οποία προβλέπεται ότι τηρούνται καταχωρήσεις στο πλαίσιο κάποιου τελωνειακού καθεστώτος, τα στοιχεία που περιλαμβάνονται σε αυτές τις καταχωρήσεις δεν χρειάζεται να εμφανίζονται στη λογιστική αποθήκης.
Άρθρο 807
Η εγγραφή στη λογιστική αποθήκης της ελεύθερης ζώνης ή της ελεύθερης αποθήκης επιφέρει τη λήξη του καθεστώτος τελειοποίησης προς επανεξαγωγή, για τα παράγωγα προϊόντα ή για τα αρχικά εμπορεύματα, ή του καθεστώτος μεταποίησης υπό τελωνειακό έλεγχο, για τα μεταποιημένα προϊόντα ή τα αρχικά εμπορεύματα που βρίσκονται σε ελεύθερη ζώνη ή σε ελεύθερη αποθήκη. Τα στοιχεία αναφοράς αυτής της εγγραφής σημειώνονται στις καταχωρήσεις για την τελειοποίηση προς επανεξαγωγή ή στις καταχωρήσεις για τη μεταποίηση υπό τελωνειακό έλεγχο, ανάλογα με την περίπτωση.
Υποτμήμα 2
Άλλες διατάξεις που διέπουν τη λειτουργία των ελεύθερων ζωνών ελέγχου τύπου I και των ελεύθερων αποθηκών
Άρθρο 808
Μέτρα εμπορικής πολιτικής που προβλέπονται σε κοινοτικές πράξεις εφαρμόζονται όσον αφορά μη κοινοτικά εμπορεύματα, τα οποία έχουν τεθεί σε ελεύθερη ζώνη ή σε ελεύθερη αποθήκη μόνον στο βαθμό που αυτά αφορούν την είσοδο των εμπορευμάτων στο τελωνειακό έδαφος της Κοινότητας.
Άρθρο 809
Στις περιπτώσεις κατά τις οποίες τα στοιχεία που πρέπει να λαμβάνονται υπόψη για τον υπολογισμό της τελωνειακής οφειλής είναι εκείνα που ισχύουν πριν τα εμπορεύματα υποστούν τις συνήθεις εργασίες που αναφέρονται στο παράρτημα 72, είναι δυνατόν να εκδίδεται δελτίο πληροφοριών INF 8, σύμφωνα με το άρθρο 523.
Άρθρο 810
Σε ελεύθερη ζώνη ή ελεύθερη αποθήκη μπορεί να δημιουργηθεί αποθήκη ανεφοδιασμού, σύμφωνα με το άρθρο 40 του κανονισμού (ΕΚ) αριθ. 800/1999.
Άρθρο 811
Στην περίπτωση επανεξαγωγής μη κοινοτικών εμπορευμάτων, τα οποία δεν έχουν εκφορτωθεί ή τα οποία έχουν μεταφορτωθεί, δεν απαιτείται η γνωστοποίηση που αναφέρεται στο άρθρο 182 παράγραφος 3 του κώδικα.
Άρθρο 812
Όταν οι τελωνειακές αρχές βεβαιώνουν τον κοινοτικό ή μη κοινοτικό χαρακτήρα εμπορευμάτων, σύμφωνα με το άρθρο 170 παράγραφος 4 του κώδικα, χρησιμοποιούν έντυπο σύμφωνα με το υπόδειγμα και τις διατάξεις που περιλαμβάνονται στο παράρτημα 109.
Ο επιχειρηματίας πιστοποιεί τον κοινοτικό χαρακτήρα των εμπορευμάτων χρησιμοποιώντας το ίδιο έντυπο, όταν μη κοινοτικά εμπορεύματα διασαφίζονται για θέση σε ελεύθερη κυκλοφορία σύμφωνα με το άρθρο 173 στοιχείο α) του κώδικα, συμπεριλαμβανομένης της περίπτωσης κατά την οποία επέρχεται λήξη του καθεστώτος τελειοποίησης προς επανεξαγωγή ή της μεταποίησης υπό τελωνειακό έλεγχο.
Τμήμα 3
Διατάξεις που διέπουν τις ελεύθερες ζώνες ελέγχου τύπου II
Άρθρο 813
Με την επιφύλαξη των διατάξεων του τμήματος 1 και του άρθρου 814, οι διατάξεις που θεσπίζονται όσον αφορά το καθεστώς τελωνειακής αποταμίευσης ισχύουν και ως προς τις ελεύθερες ζώνες ελέγχου τύπου II.
Άρθρο 814
Στις περιπτώσεις κατά τις οποίες μη κοινοτικά εμπορεύματα, τα οποία δεν έχουν εκφορτωθεί ή τα οποία μόνον μεταφορτώθηκαν, τοποθετούνται σε ελεύθερη ζώνη με χρήση της διαδικασίας εκτελωνισμού στον οριζόμενο από τον ενδιαφερόμενο τόπο και επανεξάγονται αργότερα με την ίδια διαδικασία, οι τελωνειακές αρχές δύνανται να απαλλάσσουν τον επιχειρηματία από την υποχρέωση να ενημερώνει το αρμόδιο τελωνείο σχετικά με κάθε άφιξη ή αναχώρηση τέτοιων εμπορευμάτων. Σε αυτή την περίπτωση, τα μέτρα ελέγχου λαμβάνουν υπόψη την ιδιαιτερότητα της κατάστασης.
Η σύντομη εναπόθεση των εμπορευμάτων που συνδέεται με την εν λόγω μεταφόρτωση θεωρείται ότι αποτελεί αναπόσπαστο μέρος της μεταφόρτωσης."
30. Το άρθρο 859 τροποποιείται ως ακολούθως:
α) το σημείο 6 αντικαθίσταται από το ακόλουθο κείμενο: "6. όταν πρόκειται για εμπορεύματα υπό προσωρινή εναπόθεση ή που έχουν υπαχθεί σε κάποιο τελωνειακό καθεστώς, η έξοδος από το τελωνειακό έδαφος της Κοινότητας των εμπορευμάτων αυτών ή η είσοδός τους σε ελεύθερη ζώνη ελέγχου τύπου Ι κατά την έννοια του άρθρου 799 ή ελεύθερη αποθήκη χωρίς να έχουν τηρηθεί οι αναγκαίες διατυπώσεις·"
β) το σημείο 9 αντικαθίσταται από το ακόλουθο κείμενο: "9. στο πλαίσιο του καθεστώτος τελειοποίησης προς επανεξαγωγή και μεταποίησης υπό τελωνειακό έλεγχο, η υπέρβαση της προθεσμίας που έχει ταχθεί για την υποβολή του εκκαθαριστικού λογαριασμού, εφόσον θα είχε χορηγηθεί παράταση της προθεσμίας εάν αυτό είχε ζητηθεί εγκαίρως·"
γ) προστίθεται το ακόλουθο σημείο 10: "10. η υπέρβαση της προθεσμίας που έχει ταχθεί για την προσωρινή έξοδο από αποθήκη τελωνειακής αποταμίευσης, εφόσον θα είχε χορηγηθεί παράταση της προθεσμίας εάν αυτό είχε ζητηθεί εγκαίρως."
31. Στο παράρτημα 10 προστίθεται η ακόλουθη καταχώρηση: ΘΕΣΗ ΠΙΝΑΚΑ "
32. Στο παράρτημα 37 τίτλος I μέρος B παράγραφος 2 στοιχείο στ) σημείο αα) προστίθεται το ακόλουθο εδάφιο: "Όταν η άδεια αποθήκης τύπου Ε προβλέπει ότι εφαρμόζονται οι διαδικασίες που έχουν θεσπιστεί για τον τύπο Δ, απαιτείται επίσης η συμπλήρωση των θέσεων 33 και 47."
33. Το παράρτημα 37α τροποποιείται σύμφωνα με το παράρτημα I του παρόντος κανονισμού.
34. Το παράρτημα 38 τροποποιείται σύμφωνα με το παράρτημα II του παρόντος κανονισμού.
35. Το παράρτημα 45α τροποποιείται σύμφωνα με το παράρτημα III του παρόντος κανονισμού.
36. Το παράρτημα 47α τροποποιείται σύμφωνα με το παράρτημα IV του παρόντος κανονισμού.
37. Τα παραρτήματα 67 έως 103 αντικαθίστανται από το κείμενο (παραρτήματα 67 έως 77) που παρατίθεται στο παράρτημα V του παρόντος κανονισμού.
38. Τα παραρτήματα 105, 106 και 107 διαγράφονται.
Άρθρο 2
1. Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
2. Τα σημεία 1 έως 30 και 32 έως 38 του άρθρου 1 εφαρμόζονται από την 1η Ιουλίου 2001.
3. Κάθε άδεια που χορηγεί το καθεστώς εγκεκριμένου παραλήπτη πρέπει να είναι σύμφωνη με το άρθρο 408α του κανονισμού (ΕΟΚ) αριθ. 2454/93 έως την ημερομηνία που θα αποφασίσουν οι τελωνειακές αρχές και το αργότερο έως τις 31 Μαρτίου 2004.
Πριν από την 1η Ιανουαρίου 2004, η Επιτροπή θα εκτιμήσει την εφαρμογή του άρθρου 408α του κανονισμού (ΕΟΚ) αριθ. 2454/93 σε σχέση με τα άρθρα 367 έως 371 του ίδιου κανονισμού. Αυτή η εκτίμηση θα βασισθεί σε έκθεση που θα συνταχθεί βάσει στοιχείων που θα αποστείλουν οι κράτη μέλη. Η Επιτροπή μπορεί να αποφασίσει σε αυτή τη βάση και σύμφωνα με τη διαδικασία της Επιτροπής αν και υπό ποίες προϋποθέσεις είναι απαραίτητη μια αναβολή από την ημερομηνία που αναφέρεται στο πρώτο εδάφιο.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Μαΐου 2001.

Labels: 12
3